DAP bakal mengadakan Kongres Khas, pinda perlembagaan lompat parti

DAP akan mencadangkan pindaan kepada perlembagaan partinya yang mensyaratkan mana-mana Ahli Parlimen atau Ahli Dewan Undangan Negeri (ADUN) yang tidak mengikut keputusan parti dalam perkara-perkara tertentu bakal dilucutkan keahliannya.

Setiausaha Agung DAP Anthony Loke Siew Fook berkata pindaan itu akan dicadangkan menerusi satu Kongres Khas pada 25 Sept depan bertujuan bagi menutup lompang dalam pindaan Perlembagaan Persekutuan berkenaan lompat parti yang telah diluluskan minggu lepas, lapor Bernama.

“Ada pandangan mengatakan bahawa apa yang dipinda di Parlimen minggu lalu tidak mencukupi untuk melarang tindakan lompat parti kerana kalau seseorang Ahli Parlimen itu dipecat dari partinya (dan bertukar parti) dia tidak dikira sebagai lompat parti dan tidak perlu mengosongkan kerusi tersebut.

“Jadi kita melihat ini sebagai satu lompang yang perlu ditutup, kerana apa yang dibimbangkan ialah sekiranya ada Ahli Parlimen yang berniat untuk lompat parti, dia tidak akan meninggalkan parti tetapi akan membuat perkara-perkara supaya dia dipecat dan jika itu berlaku individu itu tidak perlu kosongkan kerusi.

Beliau berkata demikian kepada pemberita dalam sidang media di Ibu Pejabat Kebangsaan DAP hari ini.

Loke berkata perkara itu melibatkan keadaan-keadaan membabitkan keputusan dasar parti yang penting untuk diketengahkan di Dewan Rakyat seperti pelantikan Perdana Menteri, undian bajet dan sebagainya bagi menjamin keberkesanan parti.

“Tindakan seseorang wakil rakyat di Parlimen itu yang disyaratkan untuk mengikut keputusan parti kerana kami merasakan jika ada yang ingin melompat, menurut peruntukan dalam pindaan perlembagaan persekutuan yang ada hari ini dia tak perlu lompat cukup untuk dia buat perkara yang bertentangan dengan parti.

“Sebagai contoh jika ada usul yang perlu kami bantah dan ada yang mengundi sokong usul itu, maka itu boleh mengganggu keberkesanan parti, walaupun kita ada Ahli Parlimen tetapi undi tidak berpihak kepada parti kita,” katanya.

Beliau berkata satu Jawatankuasa Pindaan Perlembagaan Parti yang diketuai oleh Ahli Parlimen Stampin Chong Chieng Jen bakal membincangkan perkara tersebut secara teliti dan cadangan pindaan itu akan dikemukakan kepada Jawatankuasa Tertinggi Pusat (CEC) dalam tempoh sebulan.

Terdahulu, Pindaan Perlembagaan Persekutuan bagi mewujudkan peruntukan larangan Ahli Dewan Rakyat bertukar parti mendapat sokongan lebih dua pertiga ahli dewan.

Rang Undang-Undang Perlembagaan (Pindaan) (No. 3) 2022 itu memperoleh masing-masing sokongan 209 daripada 220 Ahli Parlimen selepas dua kali undi belah bahagian dilakukan.


Pengundi dinasihat keluar undi ikut masa dicadangkan SPR

Seramai 2,539,606 pengundi Pilihan Raya Negeri (PRN) Johor pada Sabtu ini, dinasihatkan keluar mengundi mengikut masa yang dicadangkan seperti yang tertera dalam aplikasi MySPR Semak.

Setiausaha Suruhanjaya Pilihan Raya (SPR) Datuk Ikmalrudin Ishak menerusi kenyataan berkata maklumat masa keluar mengundi yang digalakkan untuk setiap pengundi, dipaparkan menerusi aplikasi itu, menurut laporan Bernama.

Beliau berkata bagi pengundi yang tidak dapat hadir pada masa keluar mengundi yang digalakkan atas sebab-sebab tertentu, mereka masih boleh keluar mengundi mengikut kelapangan masa bermula dari pukul 8 pagi hingga 6 petang, atau waktu yang telah diwartakan di pusat mengundi masing-masing.

Namun demikian, pengundi adalah dinasihatkan untuk tidak keluar mengundi pada saat-saat akhir dan sentiasa mematuhi semua undang-undang, peraturan dan garis panduan khas pencegahan Covid-19 pada hari mengundi nanti,” katanya.

Beliau turut mengingatkan pengundi supaya membawa kad pengenalan dan catatan maklumat pengundian, serta menunjukkannya kepada Kerani Pengundian Pertama (KP1) di saluran, bagi memudahkan semakan nama pengundi serta membantu kelancaran proses pengundian pada hari mengundi.

“Selain itu, pengundi juga dinasihatkan untuk menyimpan kad pengenalan mereka dengan selamat dan tidak menyerahkannya kepada pihak lain, kecuali petugas pilihan raya di pusat mengundi masing-masing,” katanya.

Ikmalrudin pada masa sama menyeru kepada semua pengundi supaya keluar menunaikan tanggungjawab mereka dan menyarankan agar semakan maklumat pengundian dibuat lebih awal sebelum hari mengundi, sama ada menerusi portal pengundi.spr.gov.my, aplikasi MySPR Semak atau Hotline SPR di talian 03-88927018.

Seramai 2,539,606 orang pengundi biasa daripada 2,597,742 orang pengundi berdaftar, layak mengundi pada Sabtu ini, manakala 21,407 orang merupakan pengundi awal dan 36,729 pula mengundi secara pos.


Kabinet Anwar beri ‘kejutan biadab’ terhadap masyarakat sivil: SUARAM

Aktivis hak asasi veteran dan bekas ahli Parlimen, Kua Kia Soong menjadi tokoh terbaru membuat kritikan terbuka terhadap Kabinet Datuk Seri Anwar Ibrahim, mempersoalkan gerakan reformasi yang sudah lama diperjuangkan Presiden Parti PKR itu di samping menyifatkan ia kini hanya ‘tempat keluar masuk’ ahli politik yang mempunyai kepentingan sendiri.

Kua, yang merupakan Ahli Parlimen Petaling Jaya dari 1990 hingga 1995 dan kini mengetuai kumpulan hak asasi manusia Suaram berkata, Kabinet yang diumumkan Anwar adalah ‘kejutan yang biadab’ bagi aktivis masyarakat sivil, susulan pelantikan Presiden UMNO Datuk Seri Ahmad Zahid Hamidi sebagai salah seorang daripada dua Timbalan Perdana Menteri, serta langkah Anwar memegang portfolio kewangan.

“Seorang Perdana Menteri yang mengawal Kementerian Kewangan mengulangi amalan era (TUN) Dr Mahathir Mohamad dan ini adalah keadaan yang menyebabkan skandal 1MDB (Datuk Seri) Najib Razak berlaku.

“Semasa 1990-an semasa Anwar menjadi Menteri Kewangan, terdapat juga skandal kewangan yang hebat apabila Dr Mahathir, Tun Daim Zainuddin dan Anwar mempunyai ‘kapitalis Bumiputera’ yang digemari mereka. Sememangnya kleptokrasi di Malaysia tidak bermula dengan skandal 1MDB,” katanya Pengarah SUARAM itu menurut MalaysiaNow.

Beliau turut mengkritik pelantikan Saifuddin Nasution sebagai Menteri Dalam Negeri, menyifatkan beliau sebagai ‘ketua perusuh’ merujuk peranan pemimpin PKR itu dalam menyerbu Persidangan Asia Pasifik Mengenai Timur Timor II pada 1996 yang diadakan di Kuala Lumpur semasa beliau menjadi pemimpin Pemuda UMNO.

Memetik dakwaan Presiden International Republican Institute (IRI) AS, Daniel Twining yang membiayai pembangkang di Malaysia sejak 2002 melalui National Endowment for Democracy (NED), Kua berkata, perkara itu harus menyedarkan aktivis masyarakat sivil bahawa ‘gerakan reformasi yang sebahagiannya dibiayai NED adalah kenderaan yang mudah dalam usaha menukar rejim’.

“Ini adalah masa yang sesuai bagi pembela hak asasi manusia yang serius merenung perjuangan ‘gerakan reformasi’ yang berjalan sejak bertahun lamanya, kini membawa kita kepada berlakunya kebangkitan biadab ini dan bersedia untuk perjuangan seterusnya.

“Inilah masanya untuk rakyat Malaysia yang mempunyai agenda reformasi untuk merenung apakah sebenarnya ‘reformasi’, terutamanya ‘Bersih’. Apakah jenis pembaharuan yang mereka mahukan dan sejauh mana mereka berbeza berbanding dasar yang diperjuangkan Barisan Nasional?”

Menyeru pembaharuan dalam isu-isu seperti dasar yang berasaskan kaum, hak Orang Asli, tadbir urus kerajaan tempatan, rasuah, pendidikan dan ekonomi, beliau mengecam apa yang digelarnya sebagai ‘penyertaan’ pemimpin masyarakat sivil ke dalam pentadbiran PH selepas PRU14 .

“Bagaimanakah gerakan reformasi boleh maju apabila pemimpin mereka secara terbuka mengambil peluang dan dan dengan senang hati menyertai kerajaan yang sifatnya eksploitatif?

“Adakah masyarakat sivil membuat bantahan terhadap PH yang melambatkan pelaksanaan tuntutan demokrasi dalam manifesto PH? Masyarakat sivil mengharapkan pembaharuan transformatif yang serius yang akan membentuk semula institusi dengan prinsip demokrasi sebenar dan menambah baik kehidupan 99% rakyat Malaysia khususnya golongan B40,” katanya.

“Ini adalah sebahagian daripada reformasi substantif sebenar yang diharapkan oleh masyarakat sivil daripada kerajaan, bukan reformasi ‘mengitar semula’ muka sama bagi menjaga kepentingan ahli politik dalam kerajaan baru yang tidak stabil di peringkat negeri dan persekutuan.”


Individu dos lengkap perlu patuhi kriteria ditetapkan, kata PM

Tan Sri Muhyiddin Yassin menjelaskan individu dos lengkap vaksinasi perlu memenuhi kriteria yang ditetapkan sebelum dapat menikmati kelonggaran yang diberikan oleh kerajaan, orang ramai perlu melepasi tempoh matang selepas disuntik vaksin.

Perdana Menteri berkata kriteria tersebut berbeza mengikut jenis vaksin yang diterima orang ramai, bagi vaksin jenis Pfizer, AstraZeneca dan Sinovac, ia mestilah melepasi tempoh 14 hari dan bagi vaksin jenis Johnson & Johnson dan CanSino pula selama 28 hari selepas disuntik.

“Bagi jenis vaksin yang memerlukan dua dos suntikan (Pfizer, AstraZeneca, dan Sinovac), individu berkenaan mestilah telah melepasi hari ke-14 dari tarikh suntikan dos kedua; dan

“Bagi jenis vaksin yang hanya memerlukan satu dos suntikan (Johnson & Johnson dan CanSino), individu berkenaan mestilah telah melepasi hari ke-28 dari tarikh suntikan,” kata Muhyiddin semasa pengumuman khas kelonggaran kepada individu menerima dos lengkap hari ini.

Menurut Muhyiddin, kriteria-kriteria tersebut adalah mengikut garis panduan yang sudah ditetapkan oleh Kementerian Kesihatan Malaysia (KKM) dan orang ramai dinasihati mematuhi kriteria tersebut dapat menikmat kelonggaran yang diberikan kerajaan.

“Mengambil kira maklumbalas pihak Kementerian Kesihatan Malaysia (KKM) ini, Kerajaan bersedia memberikan kemudahan kepada individu-individu yang telah menerima vaksinasi lengkap.

“Keputusan ini dibuat dengan sangat berhati-hati dan ia adalah selaras dengan data yang dikumpul di dalam negara tentang keberkesanan vaksinasi lengkap serta prinsip sains dan kesihatan awam yang digunapakai di seluruh dunia,” katanya.

Ujarnya, kerajaan optimis sasaran yang ditetapkan sekurang-kurangnya 50 peratus vaksinasi lengkap penduduk dewasa dapat dicapai.

“Semalam, Menteri Penyelaras Program Imunisasi COVID-19 Kebangsaan (PICK) YB Khairy Jamaluddin Abu Bakar turut mengumumkan sasaran kerajaan pada hujung bulan ini ataupun sasaran Hari Kebangsaan 2021 ialah mencapai 50 peratus kadar vaksinasi lengkap penduduk dewasa di Malaysia,” ujarnya lagi.


Hakim baharu dalam rayuan bekas menteri Sabah terhadap sabitan dan hukuman

Rayuan bekas Menteri Pembangunan Infrastruktur Sabah Datuk Peter Anthony bagi mengetepikan sabitan dan hukuman penjara tiga tahun serta denda RM50,000 yang dijatuhkan terhadapnya bagi kesalahan menggunakan dokumen palsu, akan didengar 15 Mac ini di hadapan hakim Mahkamah Tinggi baharu.

Timbalan Pendakwa Raya Haresh Prakash Somiah berkata hakim baharu itu ialah Datuk Ahmad Bache, yang akan menggantikan Hakim Datuk Collin Lawrence Sequerah, yang kini Hakim Mahkamah Rayuan. Hakim Ahmad merupakan hakim yang mengendalikan kes-kes sivil di Mahkamah Tinggi di sini, lapor Bernama.

“Tarikh baharu pendengaran rayuan itu ditetapkan oleh jurubahasa mahkamah,” katanya kepada pemberita selepas memperoleh tarikh itu di Mahkamah Tinggi hari ini. Turut hadir Peter dan peguamnya, S. Devanandan.

Sepatutnya, hari ini ditetapkan untuk mendengar rayuan Peter di hadapan Hakim Sequerah.

Pada Jun tahun lepas, Peter, 51, memfailkan rayuan terhadap hukuman penjara tiga tahun dan denda RM50,000 yang dijatuhkan oleh Mahkamah Sesyen di sini pada 26 Mei 2022 selepas mendapati dia bersalah memalsukan surat berhubung kontrak kerja penyelenggaraan dan perkhidmatan Sistem Mekanikal dan Elektrik (M&E) di Universiti Malaysia Sabah (UMS) pada 2014.

Peter, sebagai Pengarah Urusan Syarikat Asli Jati Sdn Bhd, didakwa memalsukan surat pejabat Timbalan Naib Canselor UMS bertarikh 9 Jun 2014 iaitu memasukkan pernyataan palsu dengan niat digunakan untuk tujuan menipu.

Perbuatan itu didakwa dilakukan di pejabat Ketua Setiausaha Sulit kepada Perdana Menteri, bangunan Perdana Putra, Putrajaya antara 13 Jun dan 21 Ogos 2014, mengikut Seksyen 468 Kanun Keseksaan yang memperuntukkan hukuman penjara maksimum tujuh tahun dan denda.

Bagaimanapun, presiden Parti Kesejahteraan Demokratik Masyarakat (KDM) itu telah membayar denda berkenaan.


Kos haji naik: TH umum dua kadar bayaran jemaah muassasah

Lembaga Tabung Haji (TH) hari ini mengumumkan dua kadar bayaran untuk menunaikan haji kepada jemaah muassasah mengikut golongan B40 serta bukan B40 susulan anggaran kos keseluruhan ibadah itu meningkat kepada RM25,540 seorang tahun ini.

Pengarah Urusan Kumpulan dan Ketua Pegawai Eksekutif TH Datuk Seri Amrin Awaluddin berkata bagaimanapun menerusi pelaksanaan Bantuan Kewangan Haji secara bersasar, jemaah muassasah dalam kalangan B40 hanya perlu membayar RM10,980 seorang manakala kadar bayaran ditetapkan bagi golongan bukan B40 adalah RM12,980 seorang, lapor Bernama.

“Bayaran haji jemaah muassasah kekal pada RM9,980 seorang sejak 2009, iaitu 13 tahun lepas, walaupun kos menunaikan haji telah meningkat setiap tahun sehingga 103 peratus.

“Berikutan pelaksanaan bantuan bersasar ini, kadar bayaran haji untuk seorang jemaah muassasah B40 dikenakan sebanyak RM10,980 iaitu peningkatan RM1,000 seorang manakala jemaah muassasah dalam kategori bukan B40 ialah RM12,980 seorang iaitu peningkatan RM3,000 atau purata 2.3 peratus setahun,” katanya.

Beliau berkata demikian pada sidang media di sini hari ini yang turut dihadiri Pengarah Eksekutif Haji TH Datuk Seri Syed Saleh Syed Abdul Rahman dan Pengurus Besar (Pengurusan Haji) TH Nurrinanuwar Shamsuddin.

Amrin berkata kenaikan bayaran haji tahun ini tidak dapat dielakkan berikutan peningkatan beberapa kos termasuk inflasi dan pelbagai cukai terutamanya Cukai Nilai Tambah (VAT) dan caj visa haji serta perlindungan insurans untuk jangkitan Covid-19 yang dikenakan oleh kerajaan Arab Saudi.

“Cukai VAT Arab Saudi telah dinaikkan daripada lima peratus kepada 15 peratus dan ini adalah faktor utama kepada kenaikan kos haji kerana jemaah menerima pelbagai perkhidmatan di Tanah Suci. Cukai ini sahaja menyebabkan kos haji meningkat lebih RM2,500 untuk seorang jemaah haji muassasah.

“TH akan meneruskan Bantuan Kewangan Haji dan menyerap kenaikan kos bagi jemaah haji Malaysia terutama kategori B40 yang sudah tentunya lebih terkesan dengan impak Covid-19 ke atas sara hidup mereka dan penetapan golongan kategori B40 ini adalah berdasarkan pangkalan data yang diguna pakai oleh pihak kerajaan” katanya.

Beliau berkata menerusi Bantuan Kewangan Haji bagi tahun ini, TH akan membayar RM14,560 seorang bagi jemaah muassasah dalam kategori B40 manakala bagi kategori lain turut menerima bantuan RM12,560 seorang berbanding RM12,920 seorang pada 2019.

Sementara itu, beliau berkata TH sedang giat membuat persiapan akhir untuk membawa bakal jemaah haji Malaysia ke tanah suci setelah dua tahun tertangguh berikutan pandemik COVID-19 dan pihaknya akan mengeluarkan surat tawaran tunai haji mulai Isnin depan (25 April).

“Bagi pemilihan jemaah haji, TH akan mengutamakan bakal haji giliran tunai haji pada 2020 diikuti dengan mereka yang giliran tunai haji pada 2021 dan seterusnya pada tahun ini. Ini adalah berdasarkan sistem pendaftaran haji berasaskan prinsip yang dahulu didahulukan,” katanya.

Semalam, Menteri di Jabatan Perdana (Hal Ehwal Agama) Senator Datuk Idris Ahmad mengumumkan seramai 14,306 jemaah haji dari Malaysia dibenarkan untuk mengerjakan haji tahun ini iaitu 45 peratus daripada kuota biasa yang diberikan oleh kerajaan Arab Saudi.

Jumlah kuota berkenaan menyaksikan penyusutan bilangan jemaah haji Malaysia berbanding 31,600 jemaah sebelum ini.

Idris berkata antara syarat yang dikenakan ke atas jemaah haji tahun ini ialah mereka mesti berusia bawah 65 tahun, tidak mempunyai penyakit kronik dan mempunyai sijil vaksinasi COVID-19 serta perlu mengemukakan keputusan negatif ujian calitan (PCR) dalam tempoh 72 jam daripada masa berlepas.


Indonesia kurangkan semula tempoh kuarantin wajib pengembara asing

Indonesia mengurangkan semula tempoh kuarantin wajib bagi pengembara asing yang memasuki negara itu berkuat kuasa serta-merta, sekali gus memberi kejutan tahun baharu 2022 kepada pelancong asing, tatkala varian Omicron Covid-19 semakin hampir menjadi dominan di seluruh dunia.

Awal November tahun lalu, negara itu mewajibkan pengembara asing menjalani kuarantin tiga hari berbanding lima sebelumnya, tetapi tempoh itu dinaikkan pula kepada antara tujuh dan 10 hari pada 2 Disember lalu.

Pertengahan Disember lalu, peraturan itu diubah semula menjadi 14 hari kuarantin bagi pengembara dari negara-negara yang melaporkan kes Omicron yang tinggi dan 10 hari bagi negara lain.

Pengurangan tempoh kuarantin itu juga dilihat sebagai usaha untuk memulihkan semula sektor pelancongan di negara itu yang terjejas teruk akibat pandemik Covid-19 yang menular sejak awal 2020 lalu.

Semalam, Menteri Penyelaras Hal Ehwal Maritim dan Pelaburan, Luhut Binsar Pandjaitan yang bertanggungjawab menguruskan pandemik Covid-19 di Indonesia berkata Indonesia mengurangkan semula tempoh kuarantin wajib kepada 10 hari bagi negara berisiko tinggi, dan tujuh hari bagi pelancong negara lain.

Tempoh inkubasi Omicron yang singkat terhadap pesakit antara sebab utama tempoh kuarantin dikurangkan, kata Luhut sambil menjelaskan perkara itu dibincangkan dalam mesyuarat Kabinet Kerajaan Republik Indonesia semalam.

“Bagi kami, kuncinya ialah disiplin dalam mematuhi protokol kesihatan. Itulah sebabnya kita tidak perlu terlalu paranoid, dan fokus pada langkah berjaga-jaga kesihatan di ruang awam,” katanya.

Di bawah peraturan semasa, pelancong yang datang dari 13 negara perlu dikuarantin selama 10 hari maksimum di Indonesia.

Negara berkenaan ialah Afrika Selatan; Botswana; Namibia; Zimnanwe; Lesotho; Mozambique; Eswatini; Malawi; Angola; Zambia; United Kingdom; Norway; dan Demark.

Sehingga Isnin, Indonesia merekodkan 152 kes Omicron, yang majoritinya adalah kes import. Tiada pesakit Omicron yang diketahui menunjukkan sebarang gejala yang teruk. – Agensi


Dua jawatan TPM, satu kepada BN dan GPS: Anwar

Kerajaan baharu yang dibentuk akan menyaksikan dua jawatan Timbalan Perdana Menteri (TPM) akan dilantik, kata Datuk Seri Anwar Ibrahim.

Perdana Menteri Ke-10 itu juga memberi bayangan satu jawatan TPM akan diberikan kepada Barisan Nasional (BN) dan adakah ia akan diberikan kepada anak muridnya, Datuk Seri Ahmad Zahid Hamidi?

“Jawatan Timbalan Perdana Menteri itu, Perdana Menteri dari Pakatan Harapan (PH), Timbalan Perdana Menteri dari komponen kuat yang lain, iaitu Barisan Nasional.

“Kepada Sabah dan Sarawak, yang terkuat antara Sabah dan Sarawak adalah GPS,” katanya pada sidang media.

Dalam pada itu, Anwar juga berkata isu berhubung Ahli Parlimen yang didakwa di mahkamah tidak dilantik sebagai ahli Kabinet akan dibincangkan dalam kerajaan baharunya nanti.

“Itu ada dibangkitkan. Kalau dalam kalangan Pakatan Harapan (PH), pendirian kita jelas. Tapi oleh kerana ia babitkan isu Kerajaan Perpaduan, kita perlu berbincang (dengan parti gabungan).

“Yang membezakan adalah apabila hukuman dijatuhkan. Apabila ada pendakwaan, jika ikut pendirian PH, sukar untuk kita teruskan (dilantik sebagai anggota Kabinet).

“Tapi, bagi saya ruang untuk berbincang dengan parti dalam Kerajaan Perpaduan ini secara terperinci,” katanya lagi.

Ditanya mengenai pelaksanaan manifesto yang berbeza dalam kalangan gabungan dalam pentadbirannya, Anwar memaklumkan akan memberi tumpuan kepada beberapa isu utama yang dibangkitkan semua gabungan dalam manifesto masing-masing.

“Ada beberapa isu teras yang kita tidak boleh kompromi, iaitu tadbir urus baik, usaha antirasuah, kebebasan kehakiman dan lebih penting adalah kebajikan rakyat biasa, termasuk isu kos sara hidup yang akan diuruskan secepat mungkin.

“Tidak banyak perbezaan (dalam isu teras). Ada niat yang baik (dalam semua manifesto), namun cabarannya adalah mengenai komitmen untuk melaksanakannya, seperti rasuah yang menjadi endemik dan bagaimana mengambil tindakan berkesan untuk menghentikannya,” katanya.


Jangan biar dunia tertawa sekali lagi, buktikan kita rakyat yang bijak

Seorang rakan memberitahu, di sebuah negara jiran: “Jika pemimpin mereka susah hati, mereka akan melihat keadaan politik Malaysia. Lalu mereka akan ketawa.

“Tapi mereka terkejut, bagaimana kerajaan Malaysia ketika ditadbir Perikatan Nasional pada awal penularan wabak Covid-19, mampu menanganinya dengan pantas.”

Justeru, kita boleh mengambil pengajaran daripada sejarah yang berlaku sejak beberapa tahun kebelakangan ketika negara diurus tadbir oleh Barisan Nasional (BN) yang akhirnya bergelumang dengan rasuah dan penyelewengan; dan Pakatan Harapan (PH) yang juga terpalit isu rasuah, tidak menepati janji, isu moraliti, serta manifesto bulan dan bintang.

Memang diakui BN mempunyai banyak pengalaman sebagaimana didakwa pemimpinnya ketika kempen Pilihan Raya Umum Ke-15 (PRU-15) yang akan berakhir tengah malam ini. Esok, (Sabtu, 19 November 2022), lebih 21.1 juta pemilih akan mengundi memilih kerajaan baharu.

Ya! Ada banyak pengalaman, termasuk pengalaman berjaya menyembunyikan penyelewengan berbilion-bilion wang milik negara dan rakyat daripada pengetahuan kita. Hanya selepas BN kalah pada 2018, pentadbiran baharu membongkar segala salah laku melibatkan pemimpin BN.

Antaranya, bekas Perdana Menteri yang juga bekas Pengerusi BN ketika itu Datuk Seri Najib Razak. Puluhan tuduhan dikenakan terhadapnya dan ada antara kesalahan dilakukan itu akhirnya membawa bekas Presiden UMNO itu ke Penjara Kajang.

Bukan hendak memalukannya, tetapi inilah sejarah yang tertulis dalam rekod mahkamah dan Jabatan Penjara. Sama juga rekod mahkamah dan Jabatan Penjara yang menyimpan nama Pengerusi PH Datuk Seri Anwar Ibrahim.

Demikian juga dengan pemimpin PH yang turut terlibat dalam kes-kes mahkamah, salah laku dan moraliti, sekarang ini. Mereka tidak ada rasa malu mengaku pemimpin yang bersih.

Sebenarnya, dunia, khususnya negara-negara jiran kita sedang memerhati dengan dekat:

1) Parti mana yang akan dipilih oleh rakyat Malaysia untuk menjadi kerajaan, sekali gus menentukan bakal Perdana Menteri, antara Tan Sri Muhyiddin Yassin mewakili Perikatan Nasional, Anwar (PH) dan Datuk Seri Ismail Sabri Yaakob atau Datuk Seri Ahmad Zahid Hamidi (BN).

2) Adakah rakyat Malaysia bijak untuk menentukan masa depan diri sendiri, serta negara; dan

3) Adakah rakyat Malaysia akan membuatkan dunia sekali lagi mentertawakan kita apabila memilih parti yang di dalamnya ada pemimpin korup, terlibat kes rasuah, tidak bermoral, kaki fitnah dan melakukan perbuatan tidak senonoh.

Anda semua telah memperoleh pelbagai maklumat berkaitan pemimpin berkenaan. Anda juga tidak dihalang untuk mencari maklumat masa lampau mengenai mereka.

Sebagai rakyat Malaysia yang bijak, jangan buat keputusan yang akan menyebabkan dunia luar mengatakan kita bodoh dan mentertawakan kita sekali lagi.

Cukuplah! Di tangan anda esok, anda boleh melakukan perubahan membentuk sebuah negara yang bersih, tidak lagi tercemar dengan skandal penyelewengan kewangan, rasuah dan juga skandal tidak bermoral.

Anda yang akan menentukan, namun rakyat Malaysia diharap dapat membuat pilihan bijak untuk membawa Malaysia ke satu era baharu ditadbir sebuah kerajaan yang Prihatin, Bersih dan Stabil.

Ketua Pengarang
Agenda Daily


Senarai lengkap keputusan PRN Melaka

Rakyat Melaka telah membuat keputusan parti mana yang akan menjadi kerajaan pada Pilihan Raya Negeri (PRN) yang diadakan semalam.

Barisan Nasional (BN) menang 21 kerusi Dewan Undangan Negeri (DUN), diikuti Pakatan Harapan (lima kerusi); dan Perikatan Nasional (dua kerusi).

PRN itu diadakan setelah Dewan Undangan Negeri (DUN) Melaka dibubarkan 4 Oktober lalu, susulan tindakan empat Ahli Dewan Undangan Negeri (ADUN), termasuk dua daripada UMNO yang mengumumkan hilang kepercayaan kepada kerajaan dan kepimpinan Ketua Menteri Datuk Seri Sulaiman Md Ali.

Berikut adalah senarai lengkap keputusan PRN Melaka 20 November 2021.

Keputusan PRN Melaka.


[KEMAS KINI] 71 kematian direkod hari ini, 7,105 kes positif

Sebanyak 71 kematian baharu akibat jangkitan Covid-19 membabitkan 69 rakyat tempatan dan dua bukan warganegara dicatatkan dalam tempoh 24 jam sehingga 12 tengah hari tadi.

Ketua Pengarah Kesihatan, Tan Sri Dr Noor Hisham Abdullah dalam kenyataan hari ini berkata, 28 kematian itu dicatatkan di Selangor, Johor (lapan), Sarawak (tujuh), Kuala Lumpur (enam) dan Kelantan (lima).

Melaka pula mencatatkan empat kematian, Kedah (tiga), masing-masing dua kes di Negeri Sembilan, Terengganu dan Perak, serta masing-masing satu di Sabah, Pahang, Labuan dan Pulau Pinang, katanya.

Beliau berkata, jumlah jangkitan positif hari ini meningkat semula kepada 7,105 kes, termasuk dua kes import, menjadikan kumulatif 579,462. Semalam, negara mencatat sebanyak 6,824 kes positif baharu.

“Sebanyak 6,083 kes pula telah sembuh menjadikan kumulatif kes kepada 496,121, manakala kes aktif sekarang ini adalah sebanyak 80,474.

“Kes yang memerlukan rawatan di Unit Rawatan Rapi (ICU) pula adalah seramai 872 kes, dan daripada jumlah itu 419 memerlukan alat bantuan pernafasan,” katanya.

Beliau berkata, Kementerian Kesihatan Malaysia (KKM) juga mengesan 27 kluster baharu menjadikan jumlah kluster aktif sebanyak 668.


FGV naik elaun tahunan pengerusi RM480,000, Ahli Parlimen melenting

Ahli Parlimen Pasir Gudang Hassan Abdul Karim hari ini menuduh ahli lembaga pengarah FGV Holdings Berhad mengkhianati peneroka Felda yang miskin selepas pemegang saham meluluskan resolusi menaikkan faedah dan elaun pengerusi dan pengarah bukan eksekutif syarikat itu.

“Kenapa saya kata ahli lembaga FGV telah mengkhianati peneroka Felda? Kerana daripada sembilan agenda AGM (mesyuarat agung tahunan) hari ini, enam daripadanya tertumpu untuk meluluskan usul menaikkan elaun lembaga pengarahnya.

“Elaun yang akan dibayar kepada lembaga pengarah terlalu tinggi dan lumayan. Jumlah tahunan yang dibayar kepada pengarah adalah menjelikkan jika diletakkan bersebelahan dengan kehidupan susah peneroka Felda,” kata Ahli Parlimen PKR itu dalam satu kenyataan petang ini.

Pemegang saham FGV pada mesyuarat agung tahunan ke-14 FGV hari ini dilaporkan meluluskan sembilan resolusi yang antara lain, menaikkan lebih daripada dua kali ganda elaun tahunan Datuk Dzulkifli Abd Wahab sebagai pengerusi bukan eksekutif (NEC) kepada RM480,000 daripada RM300,000 sebelumnya.

FGV, yang terbabit industri perniagaan tani dan makanan, merupakan gabungan badan berkanun Felda.

Menurut laporan MalayMail, Dzulkifli akan menerima yuran bulanan RM40,000 sebagai pengerusi bukan eksekutif, naik RM15,000 sebagai sebahagian daripada struktur yuran baharu yang akan berkuat kuasa 24 Jun.

Pada masa sama, tujuh pengarah bukan eksekutif FGV lain akan menerima yuran bulanan RM12,500 sehingga AGM berikutnya, kenaikan RM2,500.

Harga saham FGV telah menjunam hampir 13 peratus sejak awal Jun, turun 60 sen sesaham daripada RM1.73 pada 1 Jun kepada RM1.50 setakat tengah hari ini.

FGV disenaraikan di Bursa Saham Kuala Lumpur pada 2012 menjadi kegemaran pelabur pada harga tawaran RM4.55 sesaham dalam apa yang dianggap sebagai tawaran awam permulaan kedua terbesar di dunia selepas Facebook.

Harga saham telah menjunam sejak penyenaraian. Pada 23 Jun 2021, harga saham FGV didagangkan pada hanya RM1.30.

Felda dan KPF kini menguasai 81 peratus saham FGV, dengan kerajaan Pahang dan Sabah memiliki baki masing-masing lima dan empat peratus.

Prestasi buruk syarikat itu dilihat sebagai salah satu punca yang mendorong Barisan Nasional hilang kuasa pemerintahan negara pada pilihan raya umum 2018.

Di bawah pentadbiran Pakatan Harapan (PH), pemegang saham diarah menghalang percubaan untuk menaikkan imbuhan ahli lembaga pengarah FGV.

Langkah itu adalah sebahagian daripada cadangan yang dibuat dalam Kertas Putih yang dibentangkan oleh kerajaan PH untuk membantu memulihkan semula kewangan FGV dan meningkatkan taraf hidup peneroka Felda.

Mengulas lanjut, Hassan melihat keputusan firma itu menaikkan elaun pengarah menandakan kembalinya tadbir urus korporat yang lemah yang telah menyumbang kepada kerugian berbilion ringgit.

“Adalah amat malang dan tidak bertanggungjawab bahawa lembaga pengarah FGV hanya berminat untuk membincangkan, membentang dan meluluskan (usul untuk menaikkan) elaun mereka sendiri,” katanya.

Bagi suku terakhir berakhir 30 September 2021, FGV melaporkan jumlah pinjaman sebanyak RM4.17 bilion, terdiri daripada RM1.47 bilion dalam pinjaman jangka panjang dan RM2.71 bilion dalam pinjaman jangka pendek, berbanding RM6.72 bilion dalam jumlah ekuiti.


Polis Thai gagalkan penyeludupan warga Myanmar masuk ke Malaysia

Polis Thailand menahan 89 warga Myanmar termasuk sembilan wanita yang dipercayai cuba menyeludup masuk ke Malaysia, di Tak Bai, Narathiwat, selatan Thailand.

Timbalan Ketua Polis Narathiwat Kol. Pol. Thawatchai Duksukkaew berkata kesemua mereka ditangkap dalam dua serbuan pada Sabtu di dua buah rumah sewa di Tak Bai, lapor Bernama.

Tiga buah trak pikap yang dipercayai digunakan untuk menghantar warga Myanmar terlibat turut dirampas.

“Siasatan awal mendapati kesemua warga Myanmar itu sedang menunggu masa yang sesuai untuk memasuki Malaysia.

“Polis sedang memburu empat lelaki tempatan yang merupakan pemandu trak pikap yang telah meloloskan diri ketika serbuan,” katanya pada satu sidang media.

Sementara itu, Ketua Tentera Wilayah Narathiwat, Chalermporn Khamkhiao berkata pihak berkuasa Thailand akan mempertingkatkan kawalan di sempadan bagi mengekang penyeludupan manusia.


Virus ASF pula dikesan di pusat penyembelihan Thailand

Thailand hari ini mengumumkan kes pertama virus African Swine Fever (ASF) yang dikesan di pusat penyembelihan di wilayah Nakhon Pathom.

Ia pengesahan rasmi pertama negara mengenai penyakit itu, menurut laporan wartawan Bernama di negara tersebut.

Ketua Pengarah Jabatan Pembangunan Ternakan Sorravis Thaneto berkata satu daripada 309 sampel darah dan swab permukaan yang dikumpul dari 10 ladang dan dua pusat penyembelihan disahkan positif ASF.

“Jabatan Pembangunan Ternakan akan memaklumkan kepada Pertubuhan Kesihatan Haiwan Sedunia (OIE) mengenai penemuan ASF itu,” katanya.

Sorravis berkata pasukan khas dihantar ke kawasan itu untuk mengesan punca penyakit itu.

Sebelum ini, Reuters melaporkan Thailand sudah bertahun-tahun menegaskan kawanan babinya tidak dijangkiti oleh ASF.

Laporan berita itu berkata pihak berkuasa mengaitkan kebanyakan kematian babi ternakan berpunca daripada penyakit virus lain, Sindrom Reproduksi dan Pernafasan Porsin (PRRS).

Bagaimanapun, pada 8 Jan, Universiti Kasetsart di Bangkok berkata makmalnya bulan lepas menemui ASF pada seekor babi peliharaan yang mati dan dibawa pemiliknya untuk ujian makmal.

Sementara itu, jurucakap kerajaan, Dr. Thanakorn Wangboonkongchana berkata kabinet hari ini meluluskan 574.11 juta baht untuk membayar pampasan kepada hampir 5,000 penternak di 56 wilayah yang ternakan babi mereka dilupuskan pada 2021 untuk mencegah penularan ASF.

Beliau berkata hampir 160,000 ekor babi dilupuskan antara Mac dan Oktober lalu.


Pengundi keluar rendah kerana takut Covid-19: Hasni

Kadar 50 peratus mengundi pada Pilihan Raya Negeri (PRN) Johor setakat 4 petang tadi berbanding sasaran Suruhanjaya Pilihan Raya (SPR) sebelum ini 70 peratus berkemungkinan disebabkan kebimbangan terhadap jangkitan Covid-19.

Menteri Besar Johor Datuk Hasni Mohammad berkata kebimbangan terhadap Covid-19 telah menyebabkan pengundi tidak begitu bersemangat untuk mengundi dalam PRN kali ini, ia walaupun beliau sendiri bertindak membubarkan Dewan Undangan Negeri (DUN) Johor bagi memberi laluan PRN diadakan.

“Kita mendapati bahawa ramai pengundi golongan dewasa mungkin (tidak keluar mengundi) atas sebab bimbang jangkitan Covid-19.

“Mereka tidak begitu ghairah untuk keluar mengundi dan ini adalah dalam kalangan semua kaum Melayu, Cina, India. Warga tua tidak begitu ramai yang keluar mengundi mungkin atas sebab kesihatan,” kata calon Barisan Nasional itu selepas mengundi di Sekolah Kebangsaan Pengkalan Raja, Pekan Nanas, hari ini.

Penyandang kerusi Dewan Undangan Negeri (DUN) Benut itu tiba di sekolah berkenaan pada 4.05 petang dan selesai mengundi 15 minit selepas itu.

Sehingga jam 4 petang ini sebanyak 50 peratus pengundi telah keluar menunaikan tanggungjawab masing-masing, menurut SPR.

Sebanyak 1,021 pusat mengundi dibuka bermula 8 pagi untuk proses pengundian hari ini.

Sebanyak 2,539,606 pengundi biasa daripada 2,597,742 pengundi berdaftar layak untuk menunaikan tanggungjawab mereka hari ini.

Pada PRN Johor kali ini, seramai 239 calon daripada 15 parti politik bertanding merebut 56 kerusi DUN.


Usia parti bukan ukuran, Ahmad Faizal jawab UMNO

Datuk Seri Ahmad Faizal Azumu menyifatkan usia sesebuah parti politik bukan ukuran dalam memberi khidmat kepada rakyat sebagai membalas sindiran UMNO yang mengatakan Bersatu hanya parti setahun agung.

Timbalan Presiden Bersatu itu berkata istilah ‘parti politik yang baharu setahun jagung tidak boleh menjadi pemimpin’ sebagai menyimpang kerana yang lebih penting adalah kemampuan sesebuah parti memberikan khidmat terbaik untuk rakyat.

“Peribahasa yang mengatakan usia hanya sekadar angka adalah benar apabila parti anda berada dalam keadaan yakin dan berani, usia dalam parti politik sudah tidak lagi relevan,” katanya dipetik Bernama.

Ahmad Faizal tidak menamakan individu yang mengejek Bersatu sebagai parti setahun jagung, bagaimanapun semasa Perhimpunan Agung UMNO 2020 lalu herdikan setahun jagung dilontar  Timbalan Presiden UMNO Datuk Seri Mohamad Hasan semasa ucapannya yang menghentam parti pimpinan Perdana Menteri Tan Sri Muhyiddin.

Ahmad Faizal ketika berucap pada Majlis Makan Malam dan Ulang Tahun Ke-2 Bersatu di Pusat Konvensyen Antarabangsa Sabah semalam juga berkata dalam usia hanya dua tahun, Bersatu Sabah mampu menjadi Badan Pimpinan terbaik di negara ini dan mampu meletakkan pemimpinnya sebagai Ketua Menteri dengan kerjasama rakan politik parti itu.

Beliau berkata kejayaan itu tidak berlaku secara tiba-tiba malah dapat dicapai hasil kerja keras dan budaya politik yang mementingkan kejujuran serta ketelusan dalam membentuk kerjasama politik.

“GRS (Gabungan Rakyat Sabah) sebuah formula politik cukup berkesan dan kerjasama ikhlas ini dapat menjadi medan pertemuan membentuk Kerajaan Negeri Sabah yang penuh berwibawa,” katanya lagi.


100,000 peluang kerja antara tawaran PN kepada rakyat Kedah

Perikatan Nasional (PN) menawarkan sehingga 100,000 peluang pekerjaan berdaya saing di Kedah dalam tempoh 30 tahun.

Peluang pekerjaan yang bakal disediakan melalui pelaburan dan pelaksanaan projek berimpak tinggi termasuk Kedah Rubber City (KRC), Kedah Aerotropolis, Zon Ekonomi Sempadan Khas Delapan (SBEZ), Taman Sains dan Teknologi Kedah (KSTP) dan Taman Teknologi Tinggi Kulim (KHTP) antara 17 tawaran dalam manifesto PN kali ini.

Menteri Besarnya, Datuk Seri Mohammad Sanusi Md Nor berkata, 17 tawaran PN Kedah itu merupakan kesinambungan daripada pentadbirannya sebelum ini.

“Kita akan jayakan ‘The Greater Kedah’ selaras dengan Kedah sebagai tempat orang miskin berteduh, tempat orang kaya berbakti,” katanya pada pelancaran Tawaran PN Kedah disempurnakan Presiden PAS, Tan Sri Abdul Hadi Awang ketika Jelajah Mega PN Best, malam tadi.

Selain itu, gabungan itu juga berjanji akan menyediakan lot tanah kediaman mampu milik bagi rakyat negeri itu yang berpendapatan rendah serta meneruskan proses kelulusan permohonan hal milik tanah yang telah tertunggak sejak sekian lama.

Pada masa yang sama PN menawarkan penyediaan 15,000 rumah kos rendah dan mampu milik menjelang 2030 serta membaik pulih 1,000 unit rumah golongan asnfa serta kurang mampu setiap tahun.

Berkait isu air yang sudah berlarutan sekian lama, PN berjanji akan menyelesaikan isu berhubung pembekaln air bersih di Kedah secara menyeluruh serta mengurangkan kadar air tidak terhadil kepada 25% menjelang 2037.

PN juga akan memastikan komitmen pelaburan domestik dan antarabangsa dengan pelbagai projek berimpak tinggi masuk ke negeri itu dengan sasaran RM10 bilion setahun.

Tidak dilupakan, PN bakal menjadikan Kedah sebagai hub mega pengeluaran makanan di negara ini dengan mengoptimumkan penggunaan teknologi terkini serta meningkatkan kapasiti pengeluaran makanan melalui inisiatif yang holistik dan mengembangkan industri hiliran berasaskan hasil pertanian dan perikanan bernilai tinggi.

Pada PRN kali ini, PN bertanding di kesemua 36 kerusi DUN Kedah dengan PAS 21 kerusi, Bersatu 12 dan Gerakan 3 kerusi.


Jentera UMNO diarah bersiap sedia, bila-bila masa PRU-15: Mat Maslan

UMNO mengarahkan semua jentera parti setiap peringkat supaya mengambil langkah bersiap-sedia bagi menghadapi pilihan raya umum ke-15 (PRU-15), kata Datuk Seri Ahmad Maslan.

Setiausaha Agung UMNO itu berkata bila-bila masa sahaja PRU-15 boleh diadakan pada masa terdekat dan jentera parti perlu memberi fokus sepenuhnya untuk memperkemaskan persiapan yang rapi tanpa berlengah-lengah lagi.

“MT (Majlis Tertinggi) juga menggesa agar jentera parti disemua peringkat menumpukan kepada kesiapsiagaan bagi menghadapi PRU-15, bila pun tarikhnya yang akan ditentukan,” katanya dalam sidang media selepas berakhir mesyuarat malam tadi.

Mesyuarat MT berlangsung selama dua jam yang dipengerusikan Presiden UMNO Datuk Seri Ahmad Zahid Hamidi.

Apabila ditanya berhubung tarikh PRU-15, Ahmad atau Mat Maslan tidak menjawab berhubung isu tersebut sebaliknya meminta media merujuk kepada kenyataan media yang diedarkan.

Terdahulu, Zahid dalam catatan Facebooknya memberi bayangan akan membangkitkan keperluan isu PRU-15 perlu disegerakan dengan memberi beberapa sebab utama, antaranya bagi memberi kestabilan politik.

Dalam kenyataan sama, UMNO juga mengumumkan tiada sebarang pemilihan parti akan diadakan selepas Jabatan Pendaftar Pertubuhan (RoS) meluluskan permohonan pindaan Perlembagaan partinya baru-baru ini.

Bagaimanapun, UMNO membuat ketetapan untuk mengadakan Perhimpunan Agungnya pada 23 sehingga 26 November nanti.

“Tidak ada pemilihan jawatan dalam Persidangan Cawangan, Mesyuarat Perwakilan Bahagian dan Perhimpunan Agung; tiada pemilihan jawatan disemua peringkat pada kali ini.

“MT memperakukan kelulusan RoS dengan sedikit pindaan terhadap Perlembagaan UMNO yang berkuatkuasa mulai 29 Julai 2022.  MT merakamkan ucapan terima kasih atas kelulusan yang diberikan itu,” katanya lagi.

Berhubung Rang Undang-Undang (RUU) Perlembagaan (Pindaan) (No.3) 2022 dan Peruntukan Larangan Ahli Parlimen Bertukar Parti yang diluluskan di Dewan Rakyat baru-baru ini, Ahmad berkata negeri yang ditadbir Barisan Nasional (BN) akan membuat pindaan undang-undang tubuh negeri masing-masing bagi memastikan ia dapat dilaksanakan selari di peringkat persekutuan.

“Negeri-negeri di bawah pentadbiran Barisan Nasional hendaklah melakukan langkah untuk meminda undang-undang tubuh/enakmen negeri masing-masing setelah Pindaan Perlembagaan Persekutuan berkaitan dengan larangan lompat parti selesai digazetkan,” katanya lagi.


Bung letak jawatan sebagai Presiden Safa, tapi tidak Timbalan Ketua Menteri

Datuk Seri Bung Moktar Radin meletak jawatan sebagai Presiden Persatuan Bola Sepak Sabah (Safa) berkuat kuasa serta-merta.

Bagaimanapun, Bung yang mengumumkan keputusan menarik sokongan terhadap kerajaan Gabungan Rakyat Sabah (GRS) baru-baru ini tidak pula meletak jawatannya sebagai Timbalan Ketua Menteri Sabah walaupun menjadi punca pergolakan politik di negeri tersebut ketika ini.

Bung menjelaskan peletakan jawatan itu dibuat atas kerelaan dirinya sendiri selain mahu memberi tumpuan sepenuhnya kepada kerjaya politik.

Katanya lagi, surat peletakan jawatan secara rasmi akan dihantar kepada Setiausaha Agung Safa dalam masa terdekat untuk dimuktamadkan.

Sementara itu, bercakap mengenai prestasi pasukan bola sepak negeri, beliau mengakui sedikit kecewa dengan pencapaian turun naik pasukan Sabah FC.

Bagaimanapun katanya, sepanjang mengetuai badan induk bola sepak itu, pasukan telah berupaya melakukan perubahan dalam pencapaian selain pembangunan bola sepak di peringkat akar umbi dapat dilaksanakan.

“Saya tetap gembira kerana sedikit sebanyak berjaya membawa perubahan kepada pentadbiran Safa dan beberapa kejayaan pasukan Sabah FC walaupun ia masih di tahap yang masih belum memuaskan.

“Mengurus badan induk bola sepak khususnya pasukan Sabah FC memerlukan sokongan serta dokongan daripada semua pihak terutama daripada peneraju utama kepimpinan negeri yang memerlukan kesungguhan untuk membantu Safa khususnya pasukan Sabah FC melangkah lebih jauh ke hadapan,” katanya dipetik laporan BH.

Beliau turut menegaskan sejak mengambil alih tampuk pentadbiran Safa, tiada sebarang agenda peribadi selain berhadapan dengan pelbagai cabaran dari segi kekangan waktu dan sumber kewangan untuk memajukan mutu serta pencapaian sukan bola sepak di negeri itu.

“Menjadi harapan saya dan semua peminat yang selama ini menyanjung tinggi pasukan bola sepak Sabah agar terus memberikan sokongan kepada pengganti saya,” katanya.

Ahli Dewan Parlimen Kinabatangan itu memegang tampuk pentadbiran badan induk berkenaan sejak Jun 2021.

Sebelum itu, pada Disember 2020 ahli majlis tertinggi Safa sebulat suara bersetuju melantik Bung sebagai pemangku Presiden Safa dan disahkan sebagai Presiden Safa menerusi mesyuarat agung luar biasa Safa pada Jun 2021.

Bung yang juga Pengerusi UMNO Sabah ketika ini terpalit dengan dakwaan cubaan menumbangkan kerajaan GRS- Barisan Nasional (BN) dan ia dikuatkan lagi dengan pengumuman UMNO dan BN Sabah menarik sokongan terhadap Datuk Seri Hajiji Noor sebagai Ketua Menteri Sabah.


Wartawan veteran ‘sekolahkan’ Anwar

Wartawan veteran, Datuk A Kadir Jasin hari ini mengkritik Perdana Menteri, Datuk Seri Anwar Ibrahim berkait perilakunya yang tidak bersesuaian dengan status sebagai seorang pemimpin negara.

Malah kata Kadir, gurauan Anwar yang meminta nombor telefon pelajar itu sudah melampau.

“Dia perdana menteri, semestinya saya menjangkakan kelakuannya bersesuaian sebagai seorang perdana menteri.

“Beliau tidak boleh berkelakuan seperti remaja yang pemalu atau ‘meghenyeh’ seperti bintang filem yang tua.

“Beliau adalah perdana menteri Madani pada zaman komunikasi terbuka dan spontan. Setiap perkataan, pergerakan dan gerak-gerinya sentiasa dirakam dan dikongsi,” tulisnya dalam satu hantaran di Facebook, hari ini.

Sabtu lalu, ketika ingin menjawab pertanyaan dikemukakan seorang pelajar perempuan Tingkatan 6, Anwar memuji kekemasan soalan dikemukakan pelajar berusia 18 tahun itu dan sempat berseloroh akan meminta nombor telefon pelajar itu sekiranya beliau masih muda.

“Saya bangga dengan Adriana ini. Tingkatan Enam pun bertanya soalan yang begitu kemas. Kalau saya muda saya dah minta nombor telefon,” seloroh Anwar di mana kejadian itu disiarkan secara langsung dalam program ‘Temu Anwar’ di USIM.

Jawapan Presiden PKR itu mendapat sorakan hadirin yang hadir pada program itu namun dikritik pelbagai pihak termasuk rakan sekutunya, MUDA.

Sebelum ini juga, aksi beliau sedang menari dengan gaya ‘cucuk langit’ di hadapan pelajar sebuah universiti yang terakam pada lensa kamera.

Mengulas lanjut, Kadir berkata mungkin kerana teruja boleh memacu perdana menteri bertindak luar batas namun katanya jenaka yang gagal boleh mengundang ke arah kurang sopan.

“Dia boleh bergurau tetapi biarlah ia kelakar dan ada selera. Kami tidak mahu dia membosankan. Tetapi bergurau tentang minta nombor telefon pelajar jika dia masih muda adalah melampau.

“Ya, mungkin ada penganjur majlis teruja pujuk dia menari ikut rentak lagu Hindi kegemaran tapi tidak bermakna dia kena jadi Shah Rukh Khan. Allahyarham Tunku Abdul Rahman dan Tun Abdul Razak Hussein pun joget. Lee Kuan Yew pun tapi mereka buat dengan santun dan budi bahasa,” katanya.

Beliau turut menitipkan pesan kepada pegawai protokol dan tukang kipas Anwar agar tidak melebih-lebih dalam memuji PMX itu.


Tak ramai berkahwin pada 2020

Jumlah individu yang melangsungkan perkahwinan sepanjang tahun lalu menurun kepada 9.4 peratus kepada 184,589, berbanding 203,661 sepanjang 2019 disebabkan Covid-19 dan pelaksanaan Perintah Kawalan Pergerakan (PKP).

Menurut Statistik Perkahwinan dan Perceraian Malaysia 2021, yang dikeluarkan hari ini penurunan angka perkahwinan pada 2020 adalah disumbangkan oleh penurunan 1.8 peratus bilangan perkahwinan dalam kalangan umat Islam sebanyak 145,202 berbanding 147,847 pada 2019.

Ketua Perangkawan Datuk Seri Dr Mohd Uzir Mahidin bilangan perkahwinan bukan Muslim turut menurun daripada 55,814 pada 2019 kepada 39,387 pada 2020.

Menurutnya, purata umur bagi pengantin wanita menurun daripada 27 tahun pada 2019 kepada 26 tahun pada 2020, manakala purata umur pengantin lelaki kekal pada 28 tahun.

Beliau berkata pandemik Covid-19 dan pelaksanaan PKP telah memberi impak pada statistik perkahwinan di Malaysia.

Statistik tersebut menunjukkan bahawa ketika penguatkuasaan PKP, bilangan perkahwinan menurun secara signifikan iaitu sebanyak 88 peratus pada April 2020, yakni daripada 14,056 pada 2019 kepada 1,694 pada April 2020.

Mohd Uzir berkata bilangan perceraian pada 2020 adalah 45,754, sekali gus menunjukkan trend penurunan berbanding 56,624 pada 2019.

“Bilangan tertinggi perceraian melibatkan kumpulan umur 30-34 tahun bagi kedua-dua pengantin lelaki dan pengantin wanita,” katanya.

Sejajar dengan penurunan bilangan perceraian, kadar perceraian umum bagi lelaki menurun daripada 7.2 ke 5.8 per 1,000 populasi lelaki berkahwin berumur 18 tahun dan ke atas.

Trend yang sama dilaporkan bagi wanita, iaitu penurunan daripada 7.7 kepada 6.1 per 1,000 populasi wanita berkahwin berusia16 tahun dan ke atas.


SOP pembukaan sempadan Thailand-Malaysia jamin kesihatan awam

Pembukaan semula dua pintu sempadan darat Thailand-Malaysia pada 1 April akan mematuhi prosedur operasi standard (SOP) bagi memastikan keselamatan dan kesihatan pelancong serta penduduk tempatan sentiasa terpelihara.

Timbalan Gobenor Wilayah Songkhla Amphon Pongsuwan berkata bermula 1 April, dua pintu sempadan Sadao (wilayah Songkhla)-Bukit Kayu Hitam (Kedah) dan Wang Prachan (Satun)-Wang Kelian (Perlis) akan dibuka semula kepada pelancong yang lengkap vaksin Covid-19.

Beliau berkata semua pelancong yang bakal memasuki melalui pintu sempadan darat di bawah program ‘Test & Go’ perlu memohon – ‘Pas Thailand’ secara dalam talian sekurang-kurangnya tujuh hari sebelum perjalanan.

Di bawah program “Test & Go” juga pengembara perlu membuat tempahan awal di hotel yang ditetapkan serta melakukan ujian RT-PCR pada hari pertama ketibaan dan ujian antigen kendiri pada hari kelima, lapor Bernama.

Selain itu, mereka perlu membeli insurans perubatan dengan perlindungan minimum AS$20,000, katanya.

“Pelancong yang memasuki Thailand melalui pintu masuk Sadao boleh membawa kenderaan persendirian dari Malaysia.

“Syarat-syarat ini penting kerana kesihatan awam adalah keutamaan kami,” katanya.

Bermula 1 April, Amphon berkata pelancong antarabangsa yang lengkap vaksinasi tidak perlu sertakan ujian Covid-19, 72 jam sebelum perjalanan ke Thailand.

Selain itu pintu sempadan darat Lapangan Terbang Antarabangsa Hatyai juga dijadual menerima kedatangan pelancong antarabangsa bermula 1 April.

Rakyat Malaysia menjadi kumpulan terbesar pelancong ke negara itu sebelum pandemik Covid-19. Pada 2019, Thailand mencatat hampir 40 juta pengunjung termasuk 4.1 juta pelawat dari Malaysia.

Untuk merancakkan industri pelancongan terutama di wilayah selatan, Menteri Pelancongan dan Sukan, Phiphat Ratchakitprakarn berkata Thailand bekerjasama rapat dengan pihak berkuasa berkaitan untuk membuka semula semua pintu sempadan darat dengan Malaysia menjelang 1 Mei.

Phiphat berkata kementerian akan mencadangkan kepada Pusat Pentadbiran Situasi Covid-19 (CCSA) untuk membuka semula lebih banyak pintu masuk antara kedua-dua negara.

Dalam lawatan rasmi Perdana Menteri, Datuk Seri Ismail Sabri Yaakob, ke Thailand pada 25 Februari lalu, Malaysia dan Thailand secara dasarnya bersetuju melaksanakan perjalanan bebas kuarantin udara, darat dan laut menerusi Laluan Perjalanan Lengkap Vaksin (VTL) dan skim ‘Test & Go’.


Kalau lah Zahid ada telur, biar kerusi presiden, timbalan dipertandingkan

Zahid Hamidi begitu gembira apabila Anwar Ibrahim menang undi percaya di Dewan Rakyat. Presiden UMNO itu juga menyifatkan kerajaan PH-BN yang terbentuk hari ini sebagai satu ‘ketentuan Allah’.

Beliau juga berkata, BN dan UMNO mengalami kekalahan teruk dalam PRU-15 berikutan pelbagai persepsi negatif yang dilemparkan kepada beliau dan parti.

Penulis menghormati pandangan dan keyakinan Zahid dalam apa yang beliau kata dan tegaskan. Ia sekali gus bermakna Zahid begitu percaya tindakan beliau untuk menyokong Anwar sebagai Perdana Menteri dan membawa UMNO bergabung membentuk kerajaan bersama PH, termasuk DAP adalah betul.

Justeru, atas keyakinan itu juga penulis percaya Zahid sebagai seorang yang sentiasa berpegang kepada takdir dan ketentuan Allah SWT tidak akan ada masalah untuk mengadakan pemilihan parti dan memastikan semua jawatan termasuk Presiden serta Timbalan Presiden dipertandingkan.

Kalau Anwar berani untuk berhadapan dengan undi percaya di Parlimen, tak kan Zahid yang kini sudah menjadi Timbalan Perdana Menteri tidak berani untuk mempertahankan jawatan Presiden UMNO dalam pemilihan parti yang perlu diadakan enam bulam selepas PRU.

Sebagai seorang yang kental, berani dan sentiasa memperjuang serta mendengar suara akar umbi UMNO, Zahid pasti mahu mendapat sokongan akar umbi secara rasmi terhadap tindakan-tindakan politik yang beliau lakukan sebelum dan selepas PRU-15.

Walaupun akar umbi tidak ditanya terlebih dahulu wajar atau tidak UMNO bergabung membentuk kerajaan dengan Pakatan Harapan atau Perikatan Nasional, tetapi akar umbi boleh memberi isyarat mereka dalam pemilihan parti.

Kalau Zahid, Mohamad Hasan, Khaled Nordin dan Ismail Sabri Yaakob serta pemimpin sayap seperti Asyraf Wajdi Dusuki, Noraini Ahmad dan Zahida Zarik Khan serta pemimpin lain yang menyokong pembentukan kerajaan itu yakin apa yang mereka lakukan betul, maka bersedialah berhadapan dengan akar umbi. Penulis percaya mereka ada keberanian tersebut.

Biarlah akar umbi menzahirkan suara mereka melalui pemilihan itu sama ada mereka benar-benar merestui atau tidak apa yang dlakukan oleh Zahid dan pemimpin UMNO lain, terutama anggota Majlis Tertinggi (MT).

Tidak perlu mana-mana pemimpin khususnya di peringkat ketua bahagian yang mahu melakukan manuver politik untuk meminta pemilihan ditangguhkan atau jawatan Presiden dan Timbalan Presiden tidak dipertandingkan.

Janganlan bunuh demokrasi! Penulis percaya Zahid berjiwa besar dan tidak akan membenarkan perkara itu berlaku, lagipun pemilihan kali ini amat penting.

Ia bukan sahaja akan menentukan sama ada apa yang dilakukan Zahid dan kawan-kawannya direstui akar umbi atau tidak, tetapi juga memberi kuasa kepada akar umbi menentukan barisan kepemimpinan bagi menebus kembali maruah UMNO dalam PRU akan datang.

Hakikatnya yang tidak boleh dinafikan ialah imej UMNO kini merudum. Walaupun berada dalam kerajaan setakat ini parti itu dilihat sekadar ‘penyendal’ sahaja. Dengan memiliki 30 kerusi termasuk empat kerusi komponen BN, suara UMNO ‘semakin tenggelam’.

Dalam soal ini, sudah pasti akar umbi ada pandangan dan pendirian sendiri. Justeru, kepemimpinan UMNO tidak harus bertindak seolah-olah takut kepada suara akar umbi dengan membuat keputusan supaya jawatan presiden dan timbalan presiden tidak dipertandingkan kononnya demi menjaga kestabilan parti.

Kalau itulah alasannya sampai bila pun UMNO tidak boleh mempertandingkan kedua-dua jawatan itu. Sebelum ini tidak mahu mengadakan pemilihan kerana bimbang kestabilan tergugat disebabkan akan berhadapan dengan PRU-15 dan sekarang selepas PRU kata pula demi kestabilan parti.

Cukup-cukuplah mahu memperbodohkan ahli akar umbi dengan alasan seumpama itu. Akar umbi bukan bodoh, malah ada antara mereka jauh lebih cerdik daripada sesetengah pemimpin yang pengecut untuk menegur kepemimpinan atasan.

Kelompok pemimpin seperti itulah yang menyebabkan UMNO berada dalam kedudukan sekarang. Oleh itu penulis percaya Zahid dan Tok Mat Hasan tidak kisah berhadapan dengan penentuan oleh akar umbi.

Lagipun mereka ada kelebihan berbanding pemimpin-pemimpin berpotensi pencabar mereka seperti Hishammuddin Hussein, Khairy Jamaluddin manakala Ismail Sabri, rasanya beliau sudah cukup selesa dengan apa yang ada.

Selain itu ada juga pandangan supaya Tok Mat Hasan bertanding Presiden, tak kan nak jadi lagi Timbalan Presiden untuk lima tahun akan datang.

Kesimpulannya janganlah demokrasi dalam UMNO mahu dibunuh atau dimatikan dengan menghadkan jawatan Presiden dan Timbalan Presiden tidak ditandingi.

Selama ini pemimpin atasan UMNO begitu bangga menggunakan nama akar umbi atas segala tindakan mereka tetapi kenapa pula bila datang bab pemilihan parti suara atau kuasa mereka mahu ‘dihadkan’?

Biarlah akar umbi membuat keputusan dan serahkan kepada ‘ketentuan’ Allah SWT . Ramai berkata UMNO kini berada dalam keadaan nazak dan sedang menuju ke kuburan politiknya. Jjangan sampai parti yang dianggap keramat itu ‘ditalkinkan’ dan ‘dipacak batu nisan’ dalam PRU akan datang akibat suara akar umbi didiamkan!

Janganlah hipokrit dan paling penting janganlah pengecut untuk berhadapan suara akar umbi tidak kiralah untuk jawatan apa sekalipun.

Zulkiflee Bakar

Tulisan ini adalah pandangan peribadi penulis dan tidak semestinya menggambarkan pendirian Agenda Daily. Segala risiko akibat penyiaran artikel ini menjadi tanggungjawab penulis sendiri.


Kami akan teliti langkah kerajaan PH-BN, bekerjasama demi rakyat

Pembangkang tidak akan menjadikan Parlimen sebagai “zoo” malah akan bersedia untuk bekerjasama dalam isu-isu tertentu, di samping pada masa sama berikrar untuk meneliti setiap dasar dan keputusan kerajaan Pakatan Harapan-Barisan Nasional (PH-BN) apabila Dewan Rakyat mula bersidang hari ini (13 Februari 2023).

Ketua Pembangkang Datuk Seri Hamzah Zainudin berkata blok itu memahami bahawa kerajaan tidak dapat menunaikan beberapa janji dan bersedia bekerjasama, tetapi mahu “memformalkan apa sahaja isu dan perkara yang sepatutnya diusahakan bersama”.

Hamzah berkata antara keutamaannya adalah untuk mengingatkan Perdana Menteri tentang ikrar yang telah beliau lafazkan sebelum ini dan memastikan beliau melaksanakannya.

“Perkara yang paling penting bagi saya adalah untuk ‘bercakap’ dan menyampaikan apa yang anda janjikan.

“Anda tidak boleh hanya berjanji dan melupakannya,” katanya dalam temu bual dengan The Star, sambil menambah bahawa adalah mudah untuk membuat janji kepada rakyat.

“Anda pernah berkata ini sebelum ini, tetapi sekarang kami memberitahu anda, kami faham bahawa anda tidak boleh menunaikan (janji).

“Jadi, satu-satunya cara ialah bekerjasama dengan kami dan memformalkan apa sahaja isu dan perkara yang sepatutnya kami usahakan.

“Kita harus benar-benar duduk – sama ada anda daripada kerajaan atau Pembangkang – dan berharap untuk bekerjasama untuk membangunkan negara,” katanya, sambil menambah bahawa mereka bersedia untuk mengetepikan perbezaan mereka.

Ketika pentadbiran Perdana Menteri Datuk Seri Ismail Sabri Yaakob sebelum ini, kerajaan dan Pembangkang secara rasmi menandatangani memorandum persefahaman yang dipanggil perjanjian keyakinan dan bekalan untuk memastikan kestabilan politik.

Bagaimanapun, Hamzah berkata amanah itu perlu benar dan perjanjian sebegitu bukan hanya untuk optik.

“Memandangkan saya telah bergelut untuk memastikan negara ini dibangunkan menjadi sebuah negara yang akan dibanggakan oleh semua orang, saya juga harus memberikan kepercayaan kepada kerajaan hari ini.

“Tetapi itu tidak bermakna sebagai pembangkang, saya tidak mempunyai hak untuk memberi komen dan mempersoalkan kerajaan,” katanya.

Blok Pembangkang, tambahnya, akan terus menyuarakan isu-isu yang mendesak dan mempersoalkan langkah kerajaan sebagai satu bentuk semak dan imbang, tetapi beliau memberi jaminan kepada rakyat Malaysia bahawa ia akan “mengekalkan adab (di Parlimen)”.

“Kami akan menjadi Pembangkang yang berkesan, dan kami akan bekerja untuk rakyat,” katanya.

Ditanya perasaannya mengenai peranan baharunya di bangku pembangkang, Hamzah, yang merupakan bekas Menteri Dalam Negeri, berkata ini semua tentang perjuangan dan sumbangan kepada rakyat negara ini.

“Perjuangan sentiasa mengenai rakyat. Saya berasal dari keluarga miskin dan saya seorang budak kampung.

“Ini bukan tentang saya, dan saya ingin melihat apa yang saya selalu lakukan di sini sebenarnya bertujuan untuk negara,” katanya sambil menambah bahawa beliau bukan sahaja akan membangkitkan kebimbangan rakyat tetapi juga memberi idea yang membina kepada kerajaan.


Hisyam Teh kekal enggan buat sebarang hujahan rayuan akhir Najib

Peguam utama Datuk Seri Najib Razak, Hisyam Teh Poh Teik bertegas untuk tidak mengemukakan sebarang hujahan bagi pihak bekas Perdana Menteri itu dalam rayuan akhir kes SRC International Sdn Bhd di Mahkamah Persekutuan, di Putrajaya, hari ini (19 Ogos 2022).

Beliau ditanya sekali lagi oleh Ketua Hakim Negara Tun Tengku Maimun Tuan Mat sama ada akan membuat penghujahan atau tidak.

“Jangan beritahu kami anda tidak bersedia untuk menyerahkan sama sekali, walaupun atas satu daripada 94 alasan rayuan?” kata Tengku Maimun.

Beliau berkata jika Hisyam Teh tidak bersedia untuk mengemukakan hujahannya secara bertulis, pihak pembelaan sentiasa boleh membuat hujahan lisan.

“Anda akan mempunyai hari Sabtu, Ahad dan Isnin untuk membuat persediaan,” tambahnya.

Hisyam menjawab: “Saya tidak akan membuat sebarang hujahan.”

Ketua Hakim Negara kemudian berkata ia adalah hak Hisyam untuk berbuat demikian.

“Ia hak anda. Ia adalah kebebasan anda,” katanya.

Terdahulu, panel lima hakim turut menolak permohonan Hisyam Teh untuk menangguhkan rayuan kepada Khamis (29 Ogos).

Dia telah memberitahu mahkamah bahawa dia perlu menghadiri kes lain.

Permohonan itu ditolak oleh panel hakim.

“Seperti yang telah kami nyatakan berkali-kali, tidak akan ada penangguhan rayuan ini, kami akan meneruskan seperti yang dijadualkan. (Hisyam Teh) anda kekal dalam rekod (sebagai peguam bela),” kata Tengku Maimun.

Ketika ditemui pemberita di luar mahkamah, Hisyam berkata pasukannya diminta datang semula pada Selasa (23 Ogos) untuk pembelaan.

“Saya telah menjelaskan kepada mahkamah bahawa setakat ini, saya tidak akan membuat sebarang penghujahan.

“Kedudukan akan sama pada Selasa, bahawa kami tidak membuat sebarang hujahan pada Selasa,” kata Hisyam Teh.

Semakan ke atas sistem e-filing menunjukkan perbicaraan rasuah Presiden UMNO Datuk Seri Ahmad Zahid Hamidi akan berlangsung di Mahkamah Tinggi Kuala Lumpur pada Isnin dan Selasa.

Hisyam adalah peguam utama Zahid dalam perbicaraan itu.


Sanusi mohon perintah mahkamah tentukan skop pengampunan Anwar

Menteri Besar Kedah, Datuk Seri Muhammad Sanusi Md Nor memfailkan permohonan agar mahkamah sivil dapat menentukan sama ada pengampunan yang diberikan kepada Perdana Menteri, Datuk Seri Anwar Ibrahim meliputi kedua-dua hukuman dan sabitan jenayah, lapor Malaysiakini.

Sanusi yang juga Pengarah Pilihan Raya PAS memfailkan permohonan itu pada 31 Mac lalu untuk menguatkan pembelaannya terhadap saman fitnah Anwar.

Menurut laporan itu, isu fakta yang dipohon oleh Sanusi adalah untuk memutuskan jika pengampunan oleh Yang di-Pertuan Agong ke-15 kepada Anwar pada 16 Mei 2018 itu adalah pengampunan penuh yang bukan sahaja mengenepikan hukuman penjara plaintif tetapi juga mengetepikan sabitan Anwar di mahkamah jenayah.

Antara persoalan undang-undang yang diminta Sanusi adalah sama ada pengampunan yang diberikan mengikut Perkara 42 Perlembagaan Persekutuan berupaya mengenepikan sabitan jenayah.

Menerusi pemfailan itu, Sanusi berkata pernyataan pembelaannya terhadap tindakan fitnah cuba bergantung kepada rekod kes jenayah Anwar sebelum ini yang melibatkan sabitan dan hukuman penjara.

Defendan menegaskan bahawa plaintif – dalam jawapan kepada pembelaan – berpendapat bahawa Sanusi tidak boleh bergantung kepada rekod sedemikian kerana pengampunan telah mengenepikan bukan sahaja hukuman penjara ke atas Anwar tetapi juga sabitan jenayahnya.

Sanusi berkata bahawa mahkamah perlu menentukan sejauh mana pengampunan itu kerana pembelaannya bergantung kepada hujah bahawa kenyataannya – yang didakwa Anwar sebagai fitnah – sebenarnya adalah berdasarkan fakta yang didakwa.

Defendan berkata hujah pembelaannya, antara lain juga bergantung kepada dakwaannya bahawa dokumen pengampunan berkenaan tidak menyatakan sebab pengampunan kepada Anwar.

“Plaintif mendakwa bahawa pengampunan tersebut adalah satu pengampunan penuh yang bersifat mengakas/mengenepikan keseluruhan hukuman dan sabitan jenayah yang sedang dan/atau telah dihadapi oleh plaintif.

“Atas sebab itu, plaintif mengatakan bahawa defendan telah mengeluarkan kata-kata fitnah terhadap plaintif apabila menyebut kembali beberapa sabitan jenayah yang telah dihadapi oleh plaintif.

“Walaubagaimanapun, tidak ada kenyataan yang jelas di dalam pengampunan tersebut dan juga undang-undang yang menyatakan bahawa pengampunan yang diberikan di bawah Perkara 42 Perlembagaan Persekutuan boleh mengakas/ mengenepikan kesemua sabitan jenayah ke atas plaintif,” kata Sanusi.

Bagaimanapun, dalam afidavit balasnya yang difailkan pada 25 April, Anwar membangkitkan bantahan awal terhadap permohonan Sanusi dengan menyatakan bahawa badan kehakiman tidak mempunyai bidang kuasa untuk meneliti isu pengampunan yang merupakan prerogatif Yang di-Pertuan Agong bawah Perkara 42 Akta Perlembagaan Persekutuan.

Anwar berhujah bahawa permohonan Sanusi sepatutnya ditolak kerana perkara pengampunan tidak boleh diputuskan oleh undang-undang atau mahkamah.

Ketika dihubungi, peguam defendan Yusfarizal Yusoff memberitahu Malaysiakini pengurusan kes selanjutnya perkara itu telah ditetapkan di Mahkamah Tinggi di Alor Setar pada 28 Jun.

Pada 13 Disember tahun lalu, Anwar memfailkan tindakan sivil terhadap  Sanusi berhubung ucapannya semasa berkempen di Tambun menjelang Pilihan Raya Umum Ke-15 (PRU-15).


Kerajaan perpaduan tak bertahan lama jika disertai puak tolak Islam

Ideologi yang memimpin kerajaan perpaduan berasaskan bangsa, ekonomi, sempadan wilayah, kerjasama pertahanan dan keamanan, tidak mampu bertahan lama, kata Presiden PAS Tan Sri Abdul Hadi Awang.

Tanpa merujuk kepada mana-mana pihak dalam negara, Ahli Parlimen Marang menjelaskan ianya disebabkan kepimpinan tidak boleh mengawal nafsu besar manusia yang tidak dikawal oleh akal dan ilmu yang berpandukan iman atau akidah yang menjadi petunjuk Allah.

Malah, beliau mengingatkan bahawa Islam mengharamkan sebarang hubungan yang boleh menghilangkan kepimpinan Islam atau tidak menegaskan kedaulatan Islam atau tiada kuasa Islam untuk mentadbir kehidupan manusia.

“Begitu juga, apabila bersama kalangan yang nyata bermusuh terhadap Islam, sama ada mereka yang menghina ajarannya atau bermusuh terhadap penganutnya atau bersikap melampau mahu berkuasa terhadap umat Islam.

“Bahkan, kalangan Islam yang melakukan perkara sedemikian dianggap munafik.

“Rasulullah SAW beristiqamah dengan tegas berpegang kepada prinsip dan konsep yang telah ditunjukkan oleh Allah SWT, sehinggakan Baginda sanggup membatalkan hubungan dengan bertindak tegas terhadap mereka yang melanggar syarat dan adab perpaduan dalam Islam,” katanya dalam kenyataan hari ini (26 Disember 2022).

Timbalan Pengerusi Perikatan Nasional itu juga menjelaskan Islam membenarkan perbezaan pendapat, bahkan kebebasan beragama tanpa paksaan dengan sempadan yang tidak hanyut oleh liberalisme.

Memetik ayat 8 surah Al-Maidah, Abdul Hadi menjelaskan Allah mewajibkan agar berlaku adil kepada semua dan diharamkan bersikap melampau dan ekstrem, walaupun terhadap musuh bukan Islam yang bukan dalam kalangan rakyatnya.

“Islam menegaskan prinsip perpaduannya sendiri mengikut petunjuk Allah, Pencipta manusia yang Maha Mengetahui, Maha Adil dan Maha Bijaksana. Perkara ini wajib dipercayai dan dilaksanakan oleh mereka yang beriman, demi kebaikan di dunia dan di akhirat.

“Adapun perpaduan tanpa petunjuk Allah SWT tersebut adalah diharamkan, disebabkan oleh kerapuhannya. Ikatannya yang membawa padah di dunia dan akhirat kerana pelaksanaannya tidak berprinsipkan aqidah dan tidak mempunyai konsep amar ma‘ruf dan nahi munkar yang mengawal kehidupan manusia serta pergaulannya dalam bermasyarakat. Hal ini disebabkan tiada asas akidah untuk mengawal diri dan tidak berakhlak,” jelasnya lagi.

Abdul Hadi mengakui semua kumpulan mengajak kepada perpaduan mengikut kepercayaan agama dan ideologi masing-masing, bermula daripada peringkat rakyat sehinggalah peringkat satu bangsa, satu negara dan antara pelbagai bangsa dan negara.

Namun, katanya semua ajaran itu tidak lengkap dan tidak memenuhi ciri-ciri fitrah manusia yang tidak mungkin dapat disatukan laksana barangan yang tidak bernyawa dan tidak berakal.


UMNO dan Pakatan Harapan masih kekok berkempen, masih keliru narafif politik

Perkahwinan politik antara UMNO dan Pakatan Harapan (PH) yang tidak disangka menjadi kenyataan nampaknya bukan sahaja mengelirukan penyokong mereka, malah pemimpin atasan parti juga seakan hilang hala tuju.

Keputusan untuk menjalinkan hubungan intim politik sehingga ke pembentukan sebuah kerajaan campuran menyebabkan kedua-dua gabungan itu yang mempunyai ideologi berbeza dilihat agak kekok dan belum dapat membiasakan diri dengan rentak politik baharu.

Jika sebelum ini kedua-dua gabungan itu menjadi seteru politik tetapi kini perlu duduk sepentas dan kempen bersama.

PH yang sebelum ini lantang mengkritik UMNO berhubung salah laku dan penyelewengan dilakukan mereka, kini terpaksa pula mempertahankan parti tersebut yang kini menjadi rakan strategik baharu mereka.

Begitu juga dengan UMNO, jika sebelum ini dalam kempennya banyak menghentam PH juga terpaksa mengubah cara dan budaya politik baharu dengan menjadi lebih mesra DAP.

Dalam erti kata lain, kedua-dua gabungan perlu menjilat satu sama lain untuk dilihat serasi di mata rakyat bagi menjaga kepentingan politik masing-masing.

Bukan sahaja pemimpin atasan terpaksa menyesuaikan diri dengan rakan baharu UMNO mereka, tetapi penyokong akar umbi juga terpaksa duduk semeja dan satu khemah bersama untuk menyejukkan hati orang ramai.

Pemimpin PH juga tidak boleh lagi mengeluarkan perkataan label melabel seperti kebiasaan mereka lakukan semasa berkempen sebelum ini, rakyat pasti rindu untuk mendengarkan kata-kata “penyamun” dan “mat sakau” yang sering meniti di bibir pemimpin PH semasa berceramah.

Dalam pada itu, pemimpin UMNO juga perlu menjaga mulut mereka daripada mengkritik PH sebagai pengkhianat agama dan bangsa, malah tidak ada lagi kritikan terhadap musuh utama mereka, DAP seperti kebiasaan dilakukan dalam ceramah mereka.

Paling lucu, pemimpin PH perlu duduk sepentas dengan penyamun yang didakwa mereka punca kecurian wang rakyat semasa kempen pilihan raya kecil yang sedang berlangsung di Padang Serai dan Tioman ketika ini.

Malam tadi, Presiden parti Amanah, Mohamad Sabu yang dianggap ayam sabung PH juga nampaknya sudah tumpul taji apabila ucapannya tidak lagi setajam seperti sebelum ini, malah mengakui terpaksa menuruti pendirian gabungan tersebut untuk bekerjasama dengan UMNO.

Dalam siaran langsung semasa berkempen di Rompin malam tadi, Mohamad atau dikenali sebagai Mat Sabu itu seakan tidak mempunyai idea yang hendak disampaikan kepada hadirin yang berada dalam ceramah dan terpaksa memuji rakan UMNO baharunya bagi menjaga hati mereka agar tidak terguris.

Malam tadi bukanlah Mat Sabu yang asli, jelas ternampak tindak-tanduknya yang dilihat tidak mempunyai hala tuju untuk memberi penerangan kepada akar umbi.

Hanya retorik politik digunakan Mat Sabu dengan menyifatkan kerjasama PH dengan UMNO adalah demi semata-mata bagi menstabilkan negara dan mengelak krisis politik berpanjang.

Penerangan oleh Mat Sabu semalam agak klise dan suram, jadi tidak hairanlah ceramah malam tadi berakhir awal dan kehadiran para penyokong juga agak tidak memberangsangkan.

Ternyata tidak mudah untuk menukar karakter membangkang kepada membodek dengan serta-merta, tambahan zikir Mat Sabu sebelum ini adalah “UMNO, UMNO, rasuah, rasuah” yang agak sinonim dikalangan rakyat bawahan.

Namun, ilmu menyamun yang diwarisi UMNO sejak berdekad-dekad mungkin boleh dituntut para pemimpin PH memandangkan sudah menjadi rakan politik baharu.

Kisah-kisah silam lampau sengketa lama mungkin sudah boleh dipadamkan daripada memori dan membuka lembaran baharu.

Isu-isu rasuah yang dikaitkan dengan pemimpin UMNO mungkin sudah boleh disucikan dan dibersihkan selepas perkahwinan politik antara kedua-dua gabungan politik.

Bak lagu yang tular dalam media sosial, “Selamat pengantin baharu”.


Pengasas Rumah Bonda didakwa lagi aniaya remaja Sindrom Down

Pengasas Rumah Bonda Siti Bainun Ahd Razali didakwa sekali lagi di Mahkamah Sesyen di sini hari ini, atas pertuduhan menganiaya seorang remaja perempuan Sindrom Down berusia 13 tahun.

Menurut laporan Bernama, Siti Bainun, 29, mengaku tidak bersalah selepas pertuduhan tersebut dibacakan di hadapan Hakim Izralizam Sanusi.

Mengikut pertuduhan, wanita itu didakwa sebagai orang yang dipertanggungjawabkan untuk menjaga remaja itu telah menganiaya mangsa sehingga menyebabkannya mengalami kecederaan fizikal dan emosi.

Dia dituduh melakukan perbuatan tersebut di sebuah unit kondominium di Wangsa Maju di sini antara Februari dan Jun tahun ini, mengikut Seksyen 31(1) (a) Akta Kanak-Kanak 2001 yang membawa hukuman denda maksimum RM50,000 atau penjara hingga 20 tahun atau kedua-duanya, jika sabit kesalahan.

Pada 20 Ogos lepas, Siti Bainun mengaku tidak bersalah atas pertuduhan mengabaikan remaja terbabit sehingga menyebabkannya mengalami kecederaan fizikal dan emosi, di lokasi dan masa yang sama.

Terdahulu, peguam Datuk Farhan Maaruf yang dibantu Nur Aminahtul Mardiah Md Nor memohon agar mahkamah mengguna pakai wang jaminan RM12,000 yang dikenakan terhadap anak guamnya sebelum ini kerana fakta serta bukti bagi kedua-dua kesalahan itu adalah sama.

“Pihak kami percaya jaminan RM12,000 yang dikenakan ke atas anak guam saya bagi pertuduhan sebelum ini mencukupi untuk memastikan kehadirannya di mahkamah, namun sekiranya mahkamah ingin mengenakan jaminan bagi pertuduhan kedua ini, saya mohon wang jaminan sebanyak RM3,000,” kata Farhan.

Timbalan Pendakwa Raya Noor Shakira Aliana Alias memohon wang jaminan ditambah berikutan penambahan pertuduhan ke atas Siti Bainun.

Mahkamah kemudian membenarkan tertuduh diikat jamin RM5,000 dengan seorang penjamin dan mengekalkan syarat tambahan iaitu dilarang mengganggu mangsa, menyerahkan pasport kepada mahkamah dan melapor diri di balai polis berdekatan.

Noor Shakira Aliana turut memaklumkan kepada mahkamah, kedua-dua kes itu akan dibicarakan bersama dan setakat ini pihaknya telah menyediakan seramai 29 saksi pendakwaan untuk memberi keterangan.

“Pihak pendakwaan telah menyerahkan 13 dokumen berkaitan kes itu kepada pihak pembelaan, namun terdapat beberapa dokumen lain yang masih belum diserahkan antaranya rekod janji temu mangsa dari Hospital Serdang dan gambar daripada forensik,” katanya yang turut memohon tarikh sebutan bagi penyerahan dokumen tersebut.

Izralizam kemudian menetapkan perbicaraan kes itu berlangsung selama 15 hari bermula 30 Mac 2022 manakala sebutan kes ditetapkan pada 6 Jan tahun depan.


Minta ahli undi parti lain semasa PRN, adakah UMNO dapat kerusi paling sedikit?

Datuk Seri Ahmad Maslan meminta ahli-ahli UMNO semalam supaya mengundi mana-mana parti lain dalam kerajaan campuran pada Pilihan Raya Negeri (PRN), ia termasuk calon DAP sekalipun.

Kenyataan Ahmad atau dikenali sebagai Mat Maslan yang juga Ahli Majlis Tertinggi (MT) UMNO itu secara tak langsung menimbulkan persoalan adakah UMNO mendapat kerusi paling sedikit untuk bertanding pada PRN nanti?

Untuk rekod, pembahagian kerusi antara Pakatan Harapan (PH)-UMNO sehingga hari ini masih belum dimuktamadkan walaupun beberapa kali memberitahu ia sudah masuk ke peringkat akhir.

Namun, setakat ini masih belum ada pengumuman berhubung jumlah kerusi yang akan ditandingi UMNO dalam enam PRN.

Bagaimanapun, beberapa sumber dalaman parti memberitahu berkemungkinan UMNO-Barisan Nasional (BN) bakal menerima jumlah kerusi paling sedikit untuk bertanding di beberapa negeri selain Kedah, Terengganu dan Kelantan.

Di tiga negeri yang diperintah PAS-Perikatan Nasional (PN), sumber memberitahu berkemungkinan UMNO-BN mendapat banyak kerusi untuk mereka bertanding tetapi jumlah kerusi di tiga negeri lain mungkin berbeza dan sedikit sahaja diberikan.

Menurut sumber, UMNO-BN dijangka diberikan hanya lima kerusi untuk mereka bertanding di kerusi Dewan Undangan Negeri (DUN) Selangor walaupun meminta sebanyak 22 kerusi.

Senario sama juga berlaku di Pulau Pinang dan Negeri Sembilan, ia memandangkan kerusi disandang kebanyakan dimenangi oleh PH semasa Pilihan Raya Umum (PRU) lalu.

Malah, PH juga sudah mengumumkan formula pembahagian kerusi PRN adalah dengan penyandang akan mengekalkan kerusi yang mereka tandingi sebelum ini, ia bermakna tiada kerusi yang akan diserahkan kepada UMNO.

Berdasarkan formula pembahagian kerusi tersebut, ia semakin jelas UMNO-BN bakal diberikan kerusi yang paling kecil berbanding parti lain dalam PH.

Lagipun, UMNO hanya dianggap penumpang dalam kerajaan PH sekarang kerana kerusi Parlimen yang mereka menangi pada PRU-15 lalu tidak banyak jika dibandingkan dengan parti-parti lain dalam kerajaan campuran.

Lantaran itu, spekulasi timbul berhubung jumlah kerusi yang UMNO-BN akan terima pada PRN yang dijadualkan berlangsung selewat-lewatnya Julai ini.

Kenyataan Mat Maslan yang meminta supaya ahli-ahli parti mengundi parti lain dalam kerajaan campuran dilihat memberi isyarat UMNO mungkin terpaksa mengaku kalah dan memberi laluan kepada parti-parti lain bertanding lebih banyak kerusi pada PRN nanti.

Namun, adakah ahli-ahli UMNO bersedia mengikut nasihat Mat Maslan untuk mengundi parti lain dalam kerajaan campuran pada PRN nanti, khususnya DAP yang selama ini dianggap musuh tradisi.

Tinjauan di lapangan mendapati majoriti akar umbi UMNO sudah kecewa dan dilihat tidak berpuas hati dengan pemimpin atasan kerana dilihat gagal mempertahankan kepentingan orang Melayu dan juga Islam.

Pelbagai isu dan insiden yang dilihat tidak sensitif kepada orang Melayu dan agama Islam juga menyebabkan ahli-ahli UMNO semakin bertambah kecewa kebelakangan ini.

Adakah ahli-ahli UMNO sekali lagi sedia diperbodohkan dengan mengikut nasihat mengundi parti lain dalam PRN nanti, adakah mereka sedia memangkah calon DAP nanti?


Jangan panik, bekalan ubat masih terkawal: Noor Azmi

Orang ramai dinasihatkan supaya tidak membuat pembelian panik bagi ubat-ubatan kerana kekurangan yang berlaku tidak serius, malah hanya melibatkan jenama tertentu, kata Timbalan Menteri Kesihatan Datuk Dr Noor Azmi Ghazali.

Beliau berkata pihaknya memberi jaminan bekalan ubat-ubatan dalam negara secara amnya masih terkawal, lapor Bernama.

“Kita perlu faham bahawa keberkesanan ubat-ubatan untuk merawat sesuatu penyakit adalah sama tanpa mengira jenama ataupun syarikat pengeluar.

“Contohnya, untuk penyakit darah tinggi ada banyak jenama. Ada yang dipatenkan, ada yang generik dan semua itu berkesan kerana jika ubat jenama A tiada, boleh ganti dengan ubat jenama B,” katanya kepada pemberita selepas merasmikan sambutan Bulan Pemakanan Malaysia peringkat Kementerian Kesihatan (KKM) di sini, hari ini.

Mengulas lanjut, beliau berkata KKM sentiasa memantau situasi itu dan tindakan tegas akan diambil sekiranya terdapat pihak cuba mengambil kesempatan memanipulasikan harga ubat-ubat di pasaran.

Terdahulu, dalam ucapannya Dr Noor Azmi berkata tema sambutan Bulan Pemakanan Malaysia tahun ini adalah ‘Perangi Covid-19 dan NCD (penyakit tidak berjangkit) dengan Makan Secara Sihat’ dan pemilihannya selari dengan masalah berkaitan NCD yang sekian lama membelenggu negara.

“Sambutan ini diadakan dengan harapan ia dapat meningkatkan lagi kesedaran masyarakat tentang kepentingan mengamalkan makan secara sihat dalam memerangi pelbagai jenis penyakit berjangkit ataupun tidak berjangkit,” katanya.

Beliau berkata Hasil Tinjauan Kesihatan dan Morbiditi Kebangsaan pada 2019 mendapati satu daripada dua rakyat Malaysia dewasa mempunyai masalah berat badan berlebihan atau obesiti.

“Ini sangat berbahaya kerana ia mendatangkan pelbagai penyakit, mengurangkan produktiviti dan memberi beban kepada perkhidmatan rawatan kesihatan,” katanya.


PAS enggan jadi ‘yes DAP’ seperti Zahid buat: Idris

Pendirian PAS bekerjasama dengan kerajaan campuran disebabkan tidak mahu menjadi seperti UMNO yang kini sudah “Yes DAP”, kata Datuk Idris Ahmad.

Naib Presiden PAS itu berkata prinsip perjuangan parti adalah lebih penting daripada mahu menggadaikan maruah demi jawatan seperti yang dilakukan oleh Presiden UMNO, Datuk Seri Ahmad Zahid Hamidi yang dilantik menjadi Timbalan Perdana Menteri (TPM) selepas bekerjasama dengan DAP.

“Berkawan (dengan DAP) dulu pun kita namakan tahaluf, bukannya walak. Tahaluf ini hanyalah ‘smart patnership’ dalam isu tertentu, antaranya menentang Akta Akta Keselamatan Dalam Negeri 1960 (ISA) ketika itu.

“Ia (kerjasama) dengan syarat iaitu jangan ganggu prinsip yang PAS mahu bawa, selain kita tahu dia (DAP) punya dasar dan sebagainya. Namun, bila sampai tahap (prinsip) PAS pun kamu mahu ganggu, kita ‘withdraw’ (tarik diri).

“Kita kalau mahu menang, perlu ada prinsip. Pada Pilihan Raya Umum Ke-14 (PRU-14) lagi kita boleh jadi ‘yes man’ DAP, apa dia hendak kita ikutkan semua, kemudian PAS boleh ikut jadi kerajaan dengan dia.

“Namun, kita tahu dan bersedia berdepan kekalahan ketika memasuki gelanggang PRU14. Alhamdulillah kerana prinsip kita, biar kita kalah tidak rebah, menang tidak megah,” katanya dipetik laporan BH selepas Ceramah Mega PN Best di Tasek Gelugor malam tadi.

Untuk rekod, UMNO selepas bekerjasama dengan DAP dalam kerajaan campuran menyaksikan Zahid dilantik sebagai TPM walaupun berdepan 47 kes rasuah di mahkamah.

Idris semasa program tersebut mengulas gesaan Menteri Dalam Negeri, Datuk Seri Saifuddin Nasution Ismail yang juga Setiausaha Agung Pakatan Harapan (PH) supaya PAS mengemukakan dalil al-Quran dan hadis yang melarang parti Islam itu daripada menjalin kerjasama dengan DAP.

Saifuddin Nasution, dipetik berkata pendirian terkini PAS itu bertentangan ketetapan mengenai kerjasama dengan DAP selama 14 tahun, antara 1999 hingga 2013.

Malah, katanya, kedua-dua parti itu sepatutnya terus bekerjasama jika keputusan bagi tujuan demikian diputuskan berpandukan kaedah Islam.

Dalam perkembangan lain, Idris yang juga bekas Menteri di Jabatan Perdana Menteri itu berkata, PAS optimis mengulangi kemenangan Perikatan Nasional (PN) ketika PRU15 pada Pilihan Raya Negeri (PRN) Pulau Pinang.

“Insya-Allah dengan mood yang ada ketika ini, kita mengharapkan momentum ini dapat dikekalkan sehingga 12 Ogos nanti,” katanya.


PAS macam bayang, minta UMNO payungi tapi berlagak dominan: Nur Jazlan

UMNO Bahagian Pulai akan membawa usul memutuskan hubungan dengan PAS dan membubarkan Muafakat Nasional (MN) kerana bosan dengan sikap parti Islam itu yang berlagak seolah-olah menjadi parti dominan.

Ketuanya, Datuk Nur Jazlan Mohamed menyindir PAS seolah-olah mahu menjadi ‘abang besar’ sedangkan parti itu kalah di semua kerusi yang ditandingi pada Pilihan Raya Negeri (PRN) Melaka 20 November lalu.

Malah beliau turut menyifatkan PAS hanya seperti bayang-bayang yang meminta perlindungan daripada UMNO.

Memetik laporan Utusan hari ini, Nur Jazlan berkata usul itu akan dibuat setelah bosan didesak PAS yang lagaknya seperti parti lebih dominan berbanding UMNO sedangkan tewas semua kerusi ditandingi pada PRN Melaka.

“PAS ini saya cukup hairan kerana seolah-olah dia parti dominan di negara kita, walhal UMNO adalah parti yang dominan. PAS mahu bersama UMNO kerana mahu kita memayungi mereka sedangkan mereka tidak mahu ikut keputusan kita.

“Sebagai contoh, berhubung kerjasama dengan Bersatu. PAS seharusnya ikut keputusan UMNO. Oleh itu, UMNO Bahagian Pulai akan mengusulkan untuk kita putuskan hubungan dengan PAS dan bubarkan MN.

“Ini mengambil kira MN bukan sebagai sebuah gagasan politik yang diperlukan UMNO,” katanya sembil menjelaskan usul itu akan dibentang pada Mesyuarat UMNO Bahagian Pulai, 18 Disember ini.

Beliau yang juga Timbalan Pengerusi UMNO Johor menuduh PAS tidak jujur bersama UMNO di dalam MN, selain terbukti tidak mempunyai kekuatan.

“PAS juga tidak jujur selain terbukti tiada kekuatan apabila kesemua calonnya tewas ketika PRN Melaka baru-baru ini,” katanya.

Kenyataan Nur Jazlan itu sekali gus menunjukkan UMNO menjadikan PRN Melaka untuk melihat sejauh mana kekuatan PAS serta sokongan yang mampu diperoleh dalam politik tanah air sekarang ini.

Ternyata kekalahan semua calon PAS pada PRN Melaka itu memberi petunjuk kepada UMNO bahawa parti Islam berkenaan tidak sekuat mana, sebab itu Majlis Tertinggi (MT) UMNO turut mendesak Pilihan Raya Umum Ke-15 (PRU15) diadakan segera.

Mengulas lanjut, Nur Jazlan juga menasihatkan PAS supaya berhenti daripada mencanangkan agenda perpaduan bangsa dan Islam, sekiranya enggan patuh kepada UMNO yang menjadi parti dominan.

“Ini kerana agenda itu hanyalah sebagai platform buat PAS untuk mendapatkan sokongan umum. Jika PAS tidak mahu terima keputusan UMNO, kita putuskan sahaja hubungan. Sebelum ini pun kita tahu yang MN ini bukan gagasan politik yang rasmi, ia hanya rekaan untuk menyatukan dua parti.

“PAS juga hanya seperti bayang-bayang yang minta perlindungan UMNO memayungi parti itu. PAS tidak layak untuk menentukan hala tuju UMNO dan jika parti itu mahu bergerak bersama Bersatu, MN seharusnya dibubarkan sahaja,” katanya.


‘Muhyiddin hapus hutang kerana ada kaitan peneroka meninggal dunia’

Antara sebab Tan Sri Muhyiddin Yassin, ketika menjadi Perdana Menteri, membuat keputusan menghapuskan hutang peneroka Felda ialah kerana ianya ada kaitan dengan mereka yang telah meninggal dunia, dedah seorang bekas pembantunya.

Bekas Ketua Setiausaha Sulit Kanan Perdana Menteri Kelapan, Datuk Dr Marzuki Mohamad mendedahkan bahawa beliau telah diberitahu oleh Pengerusi Perikatan Nasional (PN) itu sebab-sebab hutang peneroka Felda perlu dihapuskan.

Bagaimanapun, beliau kecewa apabila ‘Kerajaan Madani’ – Pakatan Harapan-Barisan Nasional (PH-BN) – membuat keputusan membatalkan usaha menghapuskan hutang peneroka itu.

“Kalau hutang tu dah dilupus, tak payah lah dihentikan. Ini bukan isu politik. Ini isu rakyat.

“Tambahan pula, bagi orang Islam hutang ni penting. Bila meninggal dunia, waris biasanya bertanya sesiapa yang si mati berhutang dengannya boleh lah tuntut hutang dengan waris.

“Bagi pemiutang yang baik hati dia kata tak pe lah. Saya halalkan saja hutang si mati. Jadi terlepas lah beban hutangnya.

“Inilah yang Tan Sri Muhyiddin beritahu saya ketika beliau buat keputusan untuk hapuskan hutang peneroka FELDA. Bagi beliau ini satu keputusan yang besar kerana sebahagian daripada peneroka yang terlibat telah meninggal dunia,” katanya dalam satu kenyataan hari ini (24 Februari 2023).

Beliau berkata demikian sebagai mengulas keputusan kerajaan PH-BN yang sedang menghentikan inisiatif dimulakan oleh Muhyiddin dalam memansuhkan sebahagian daripada pinjaman peneroka Felda.

Seperti dilapor FMT, Menteri di Jabatan Perdana Menteri (Parlimen dan Reformasi Institusi) kerajaan PH-BN, Datuk Seri Azalina Othman Said berkata kerajaan tidak dapat meneruskan pelupusan pinjaman peneroka Felda lagi kerana ia telah memberi kesan besar kepada aliran tunai Felda.

Azalina berkata demikian dalam jawapan di Parlimen semalam, ketika menjawab soalan Kamal Ashaari (Perikatan Nasional-Kuala Krau), yang bertanya sama ada Putrajaya akan meneruskan pelupusan pinjaman kepada peneroka Felda.

Beliau berkata, kutipan untuk bayaran balik pinjaman perlu diteruskan kerana ia merupakan sumber pendapatan Felda bagi memastikan kelestariannya dan kebajikan peneroka Felda.

Mengulas lanjut, Dr Marzuki jika tindakan sedemikian dibuat bagaimana rakyat hendak percaya kepada kerajaan kalau keputusan yang beri manfaat kepada rakyat seperti ini pun hendak diubah.

“Datang kerajaan Madani, tiba-tiba kena bayar balik,” katanya.

Kerajaan PH-BN batal hapus hutang peneroka Felda RM8.3b: Laporan


Pilih calon berintegriti, kata pemimpin Rasuah Busters

Pengundi perlu memilih calon dan pemimpin yang berintegriti pada Pilihan Raya Umum Ke-15 (PRU-15) akan datang sekiranya benar-benar ingin membuktikan mereka menentang dan mahu menghapuskan budaya rasuah.

Timbalan Pengerusi Rasuah Busters Kedah, Prof Madya Dr Ummu Atiyah Ahmad Zakuan pemimpin berintegrasi akan menjadi teras kekuatan negara, sekali gus berupaya memperkukuhkan sistem tadbir urus, elemen semak dan imbang, serta sistem pentadbiran negara yang responsif.

Beliau melihat PRU-15 yang bakal berlangsung tidak lama lagi sebagai medan menguji keyakinan dan kesungguhan masyarakat untuk mendepani isu rasuah.

“Pengundi harus bijak memilih pemimpin dan jangan memilih secara semberono, sebaliknya mengundi calon yang mempunyai prestasi bagus, latar belakang baik serta paling penting memilih pemimpin berintegriti.

“Bukan sahaja golongan pemimpin atau calon bertanding yang bakal diuji untuk tidak melakukan perbuatan berunsur rasuah tetapi kumpulan pengundi juga bakal berhadapan ujian menolak imbuhan sebagai gula-gula pilihan raya,” katanya menurut laporan Sinar.

Dr Ummu Atiyah yang juga Pensyarah Kanan Kolej Undang-Undang, Kerajaan dan Pengajian Antarabangsa (COLGIS) Universiti Utara Malaysia (UUM) berkata situasi tersebut bakal menguji sejauh mana kekuatan individu melawan amalan rasuah, termasuk sekecil-kecil pemberian sumbangan menjelang PRU-15.

Katanya, amalan pemberian barangan dan sumbangan wang tunai daripada calon bertanding sepanjang tempoh berkempen dilihat sebagai satu kebiasaan yang telah berlaku sekian lama, sedangkan perkara tersebut adalah satu bentuk rasuah atau umpan undi secara tersirat.

“Jika kita betul-betul hendak membanteras rasuah, kita perlu membuktikannya. Kesungguhan kita memerangi budaya rasuah boleh diterjemahkan pada PRU-15 ini.

“Semuanya bermula daripada diri kita sendiri. Bulatkan tekad dengan menyatakan kita benci rasuah dan mereka yang menawarkan apa juga bentuk rasuah.

“Buktikan kita adalah masyarakat Malaysia yang benci budaya rasuah dan kita mahu memutuskan rantaian rasuah di negara ini,” katanya kepada kru Rasuah Busters pada Jumaat.

Sehubungan itu, Dr Ummu Atiyah berkata jika dalam kempen PRU-15 nanti ada calon bertanding memberi sumbangan berbentuk barangan atau wang kepada pengundi, jika menerima pemberian tersebut ia adalah satu kesalahan.

Menurutnya, jika merujuk kepada Akta Suruhanjaya Pencegahan Rasuah Malaysia 2009 (Akta SPRM 2009) (Akta 694), kesalahan rasuah adalah meminta atau menerima rasuah, menawar atau memberi suapan, mengemukakan tuntutan palsu, menggunakan jawatan atau kedudukan untuk suapan penjawat awam.

Oleh sebab itu katanya, walaupun pemberian tersirat sepanjang pilihan raya mungkin melibatkan satu jumlah kecil, tetapi masyarakat membenarkan ia subur menjadi budaya hidup, maka sebenarnya ia telah menghancurkan negara dan membunuh generasi masa depan.

“Apabila kita membiarkan perbuatan rasuah berlaku biar sekecil mana sekalipun, sebenarnya kita telah membenarkan negara kita dihancurkan dan ia hampir sukar untuk dihentikan.

“Cuba fikirkan kesan seterusnya, jika calon tersebut menang dan menjadi orang yang akan membuat keputusan dan polisi negara, maka adakah terjamin akan kejayaan polisi tersebut?

“Akhirnya rakyat juga yang rugi. Rakyat akan rugi kerana berlaku ketirisan belanjawan yang sepatutnya dibelanjakan untuk rakyat. Malah tidak dinafikan ia juga boleh beri kesan kepada keselamatan negara,” katanya.


MyAssist MSME bantu PKS tangani isu perniagaan: PM

Penubuhan Portal MyAssist MSME adalah satu lagi bukti komitmen kerajaan sekarang untuk memberi bantuan kepada perusahaan kecil dan sederhana (PKS) memperkasakan syarikat dalam menghadapi cabaran masa depan.

Perdana Menteri, Tan Sri Muhyiddin Yassin berkata portal itu dapat membantu PKS menangani pelbagai masalah dan isu berkaitan perniagaan, khususnya dalam keadaan norma baharu susulan pandemik Covid-19 sekarang.

Katanya portal berkenaan juga menyediakan platform kepada PKS untuk mendapatkan maklumat, khidmat nasihat, bimbingan dan peluang pemasaran secara dalam talian.

Katanya, platform itu adalah bukti komitmen kerajaan untuk memastikan PKS tempatan terus diperkasa dalam mendepani cabaran semasa.

“Justeru, Portal MyAssist MSME ini ialah suatu platform digital yang dibangunkan pada waktu yang sangat tepat.

“Dalam keadaan di mana kita harus mengurangkan pertemuan bersemuka atau secara fizikal, Portal MyAssist MSME adalah suatu solusi norma baharu bagi keperluan fasilitasi perniagaan di bawah suatu ‘One Stop Centre’,” katanya melancarkan Portal MyAssist MSME dan perasmian Minggu PKS Kebangsaan 2021 secara maya hari ini.

Perdana Menteri berkata, pandemik Covid-19 juga telah menyedarkan kita bahawa untuk maju, kita harus melepaskan diri dari keadaan normal dan mengembangkan pelbagai langkah untuk mengurangkan kesan terhadap rakyat dan ekonomi.

Beliau berkata, ia bukan lagi ‘business as usual’, tetapi inilah masanya untuk idea baharu dan untuk berinovasi.

“Dengan pembatasan pergerakan dan pertemuan manusia secara fizikal, ia menyebabkan masyarakat secara tidak langsung terpaksa menerima penggunaan aplikasi digital dalam kehidupan seharian, sekaligus mendorong peningkatan penggunaan teknologi maklumat.

“Pendigitalan adalah elemen penting bukan sahaja untuk memulihkan perniagaan, tetapi juga kepada mereka yang ingin memulakan perniagaan. Oleh itu, usahawan tidak boleh lagi mengambil sikap tunggu dan lihat.

“Usahawan perlu turut berubah dan menerima pendigitalan dalam perniagaan, agar mampu menghadapi persaingan dan meningkatkan kecekapan dalam operasi perniagaan,” katanya.

Beliau berkata kerajaan telah telah memperuntukkan sejumlah RM147.1 bilion khusus untuk membantu PKS dalam beberapa pakej rangsangan ekonomi sejak tahun lalu.

Perdana Menteri berkata pelaksanaan pakej rangsangan ekonomi dan Belanjawan 2021 akan dapat membantu PKS meringankan kekangan aliran tunai dan meningkatkan daya tahan perniagaan.

“Adalah dijangkakan prospek pertumbuhan PKS akan kembali pulih perlahan-lahan pada tahun 2021, selari dengan unjuran peningkatan pertumbuhan ekonomi secara keseluruhannya,” katanya.


Tular gambar Anwar berkomplot dengan 4 ADUN Melaka, ada anak murid baharu?

Sekeping gambar sedang tular dalam media sosial melibatkan empat orang Ahli Dewan Undangan Negeri (ADUN) yang menjadi punca krisis politik di Melaka mengadakan pertemuan dengan Ketua Pembangkang Datuk Seri Anwar Ibrahim.

Gambar tersebut kelihatan empat ADUN Melaka termasuk bekas Ketua Menteri (KM) Datuk Seri Idris Haron sedang berbincang dengan Anwar menimbulkan spekulasi terdapat anak murid baharu sedang menuntut ilmu selain Presiden UMNO, Datuk Seri Ahmad Zahid Hamidi sebelum ini yang juga berpakat dengan cikgunya itu.

Seramai enam orang didapati berada dalam pertemuan tersebut yang tidak diketahui lokasinya.

Sebelum ini, Zahid juga didedahkan terlibat dalam satu pakatan dengan Anwar menerusi satu klip audio tular perbualan kedua-dua mereka pada April lalu, ia berhubung satu komplot menjatuhkan kerajaan Perikatan Nasional (PN).

Zahid juga menarik sokongan bersama 14 Ahli Parlimen (MP) UMNO lain terhadap Tan Sri Muhyiddin Yassin pada Ogos lalu sehingga menyaksikan peletakan jawatannya dan digantikan dengan Datuk Seri Ismail Sabri Yaakob.

Anwar walaupun berpakat dengan Zahid pada awalnya tetapi ditipu apabila anak muridnya itu tidak dapat menarik sokongan daripada UMNO untuk menyokongc cikgunya itu.

Menurut sumber, pertemuan itu diadakan baru-baru ini selepas semua ADUN tersebut bertindak menarik sokongan terhadap kerajaan Melaka pimpinan KM Datuk Seri Sulaiman Md Ali.

Agenda Daily cuba menghubung Anwar untuk mendapatkan maklumat lanjut berhubung gambar tular tersebut bagaimanapun gagal.

Untuk rekod, semalam Pengerusi Badan Perhubungan UMNO Negeri, Datuk Seri Ab Rauf Yusoh mengesahkan pihaknya sebelum ini mengadakan rundingan dengan DAP Melaka sebelum jatuh kerajaan negeri atas arahan seorang pemimpin atasan parti yang tidak didedahkan namanya.

“Saya cakap terus terang saya berunding malam sebelum itu dengan kepemimpinan DAP, saya menawarkan beberapa solusi untuk kita membendung supaya ini (kerajaan negeri tumbang) tidak berlaku.

“Tetapi adalah lebih malang saya melihat ia tidak diterima pimpinan DAP pada waktu itu,” katanya dalam wawancara secara maya sebuah portal.

Isnin lalu, Idris yang juga ADUN Sungai Udang bersama tiga lagi ADUN mengumumkan menarik sokongan terhadap kerajaan negeri pimpinan Sulaiman.

Tiga ADUN lain tersebut adalah Datuk Nor Azman Hassan (UMNO-Pantai Kundor), Datuk Noor Effandi Ahmad (Bersatu-Telok Mas) dan Datuk Norhizam Hassan Baktee (Bebas-Pengkalan Batu).


Polis siasat cenderahati mi berperisa babi cincang

Polis Daerah Batu Pahat membuka kertas siasatan berhubung kejadian penganjur program derma darah memberikan cenderahati berupa mi segera berperisa babi kepada peserta, termasuk umat Islam.

Ketua Polis Daerah Asisten Komisioner Ismail Dollah berkata pihaknya menerima satu laporan pada kira-kira jam 11.38 pagi semalam (27 Jun) yang dibuat Kementerian Kesihatan (KKM).

Menurutnya laporan itu menyatakan sebahagian penderma darah menerima beg cenderahati mengandungi mi segera dipercayai berperisa babi – minced pork.

“Siasatan awal mendapati pada 26 Jun satu program derma darah anjuran bersama sebuah pertubuhan bukan kerajaan (NGO) dan Hospital Sultanah Nora Ismail telah diadakan di BP Mall Batu Pahat.

“Setelah selesai menderma darah, mereka (penderma) telah menerima goodies bag sumbangan NGO tersebut. Sebahagian penerima adalah beragama Islam mendapati terdapat mi segera dipercayai berperisa minced pork,” katanya.

Ismail berkata susulan itu, polis telah menubuhkan satu pasukan untuk menjalankan siasatan lanjut berkaitan kejadian itu dengan beberapa individu terlibat telah dipanggil memberi keterangan, manakala beberapa rampasan turut dilakukan.

Katanya kes disiasat mengikut Seksyen 298A dan 504 Kanun Keseksaan yang memperuntukkan penjara atau denda atau kedua-duanya jika sabit kesalahan.

Sementara itu, penganjur program berkenaan dilaporkan memohon maaf kepada orang ramai yang menerima beg cenderahati berisi mi segera berperisa daging babi cincang, kelmarin.

Pengerusi jawatankuasa pengelola program berkenaan Lou Kok Meng berkata perkara berkenaan tidak disengajakan dan pihaknya akan bertanggungjawab sepenuhnya mengenai kejadian terbabit.

“Pihak penganjur mengambil maklum mengenai perkara itu dan sentiasa bersedia untuk memberi kerjasama dengan pihak berkuasa bagi membantu siasatan.

“Wakil daripada kami juga sudah ke Bahagian Pengurusan Pentadbiran Hospital Sultanah Nora Ismail (HSNI) untuk memberi penjelasan mengenai kejadian itu,” katanya.


Pusat vaksinasi Thailand sesak, Covid-19 semakin menggila

Jangkitan Covid-19 di Thailand yang melepasi setengah juta kes semakin membimbangkan apabila 16,533 jangkitan baharu dilaporkan hari ini menjadikan keseluruhan, sejak wabak itu menular tahun lalu, kepada 543,361.

Dalam tempoh 24 jam, Pasukan Petugas Covid-19 Thailand juga melaporkan 133 kematian baharu, menjadikan jumlah mereka yang maut akibat virus itu meningkat kepada 4,397 pesakit sejak Mac tahun lalu.

Penularan Covid-19, terutama varian Delta meletakkan Thailand pada tahap yang membimbangkan kerana hampir seminggu negara itu melaporkan jangkitan harian melebihi 10,000 kes.

Semalam, pihak Kerajaan Thailand menyuarakan kebimbangan kemungkinan berlaku penularan baharu Covid-19 di pusat vaksinasi utama di Bangkok – Pusat Suntikan Bang Sue di wilayah Chatuchak – setelah ribuan penduduk menyerbu bagi mendapatkan suntikan vaksin.

Pusat vaksinasi ini dibuka khusus kepada warga emas yang membuat temu janji dan penduduk dari wilayah lain yang telah membuat tempah lebih awal.

Mereka yang datang bagi mendapatkan suntikan vaksin termasuk dari wilayah Prachuap Khiri Khan, Samut Sakhon, Saraburi, Ratchaburi, Nakhon Pathom, Lop Buri, Chainat, Phichit dan Ang Thong.

Orang ramai beratur seawal pagi di pusat itu dan ada permohonan yang ditolak kerana tidak memenuhi kriteria vaksinasi.

Sebelum ini, pusat vaksinasi itu telah mengumumkan akan menangguhkan tarikh janji temu bermula esok dan hanya akan memberikan suntikan kepada mereka yang telah mendaftar melalui rangkaian mudah alih.

Sejak Isnin lalu, berita dan gambar pusat vaksinasi itu yang sesak tular di media sosial, menimbulkan kemarahan banyak pihak.

Namun, Perdana Menteri Thailand, Prayut Chan-o-cha semalam memaklumkan bahawa khabar angin untuk menutup pusat vaksinasi bagi mengelakkan kesesakan orang ramai itu hanyalah berita palsu.

“Pusat vaksinasi Bang Sue akan terus beroperasi dan memberikan suntikan kepada orang ramai yang telah mendaftar di dalam talian sebelum ini,” katanya.

Kerajaan Thailand juga akan menetapkan semula lokasi baharu yang lebih selesa bagi melaksanakan program suntikan vaksinasi dan akan melakukan perjarakkan sosial untuk mengelakkan kesesakan orang ramai seperti yang berlaku di pusat itu. – Agensi


Arab Saudi izin buka kedai ketika solat lima waktu

Arab Saudi hari ini secara rasmi membenarkan perniagaan beroperasi ketika waktu solat lima waktu, sekali gus memansuhkan larangan 40 tahun yang dikenakan sebelum ini.

Premis dan aktiviti komersial dan ekonomi lain akan kekal dibuka sepanjang waktu bekerja, khususnya ketika waktu solat.

Kebenaran itu diberi sesuai dengan langkah berjaga-jaga bagi menghalang penularan wabak Covid-19, untuk menjaga kesihatan dan keselamatan pembeli dan pelanggan dan untuk menghalang orang ramai daripada beratur panjang ketika tempoh masa penutupan untuk solat, kata Persekutuan Dewan Saudi

Kebenaran itu membolehkan peniaga kekal membuka dan terlibat dalam kegiatan komersial dan ekonomi sepanjang waktu kerja, dengan cara yang membolehkan pekerja, pembeli, dan pelanggan menunaikan solat.

Keputusan itu sekali gus menamatkan larangan membuka perniagaan keyika waktu solat lima waktu yang telah dikuatkuasakan sejak 40 tahun lalu.

Langkah itu adalah yang terbaru dalam rangkaian reformasi ekonomi, politik, budaya, dan sosial yang dilancarkan oleh Putera Mahkota Mohammed bin Salman bertujuan memodenkan Arab Saudi.

Agenda Wawasan 2030 diperkenalkannya bertujuan mempelbagaikan kegiatan ekonomi dan tidak hanya bergantung kepada minyak semata-mata dilihat menarik minat pelabur asing. – Agensi